भारतीय क्रिकेटमधील असंख्य क्रिकेटपटू आणि प्रशिक्षक घडवणारे प्रशिक्षक रमाकांत आचरेकर यांचे शासकीय इतमामात अंत्यसंस्कार न झाल्यामुळे संताप व्यक्त होत असतानाच शिवसेना खासदार संजय राऊत यांनी देखील या वादावर प्रतिक्रिया दिली आहे . रमाकांत आचरेकर यांची सरकारने उपेक्षा केली असून हा क्रीडा विश्वाचा अपमान आहे . सचिन तेंडुलकरने यापुढे कोणत्याही सरकारी कार्यक्रमात जाऊ नये , असे संजय राऊत यांनी म्हटले आहे . सचिन तेंडुलकर , प्रवीण अमरे , विनोद कांबळी , अमोल मुझुमदार , बलविंदर सिंग संधू , लालचंद रजपूत , रमेश पोवार यांच्यासारखे एकापेक्षा एक दर्जेदार क्रिकेटपटू घडवणारे प्रशिक्षक रमाकांत आचरेकर यांचे बुधवारी सायंकाळी हृदयविकाराच्या झटक्याने निधन झाले . गुरुवारी दादरमधील स्मशानभूमीत आचरेकर यांच्या पार्थिवावर अंत्यसंस्कार करण्यात आले . मात्र , आचरेकर यांचे शासकीय इतमामात अंत्यसंस्कार न झाल्यामुळे क्रिकेट चाहत्यांनी नाराजी व्यक्त केली . पद्मश्री हा देशातील चौथ्या क्रमांकाचा सर्वोत्तम नागरी पुरस्कार २०१०मध्ये प्राप्त करणाऱ्या आचरेकर यांच्यावर शासकीय इतमामात अंत्यसंस्कार होणे अभिप्रेत होते . मात्र शिवाजी पार्क येथील भागोजी कीर स्मशानभूमीत साधेपणाने अंत्यसंस्कार झाल्यामुळे क्रीडाप्रेमींनी राज्य शासनाला धारेवर धरले . शिवसेना खासदार संजय राऊत यांनी ट्विटरवरुन यावर भाष्य केले . ‘महाराष्ट्र सरकारचे काय चाललंय ? , पद्मश्री द्रोणाचार्य रमाकांत आचरेकर यांना सरकारी इतमामात अखेरची मानवंदना का दिली नाही ? , सचिन तेंडुलकरने या पुढे कोणत्याच सरकारी कार्यक्रमात जाऊ नये . आचरेकर उपेक्षा संपूर्ण क्रिडा विश्वाचा अपमान आहे’ , असे संजय राऊत यांनी म्हटले आहे . मनसे अध्यक्ष राज ठाकरे यांनी देखील यावरुन सरकारवर टीका केली होती . ‘भारतरत्न सचिन तेंडुलकर आणि त्याच तोडीचे एकाहून एक उत्तम क्रिकेटपटू घडवणारे रमाकांत आचरेकर सर ‘पण’ पद्मश्री होते , मग त्यांचे अंत्यसंस्कार सरकारी इतमामात का नाही झाले ? सरकारने याचे उत्तर द्यायलाच हवे’ , असे राज ठाकरे यांनी म्हटले होते .


बॉलीवूडचा दबंग खान ऊर्फ सलमान खानचे या वर्षी " ट्युबलाइट ' व " टायगर जिंदा है ' हे चित्रपट प्रेक्षकांच्या भेटीला येणार आहेत . त्यानंतर तो " दबंग 3 ' चित्रपटाच्या चित्रीकरणाला सुरुवात करणार आहे . जानेवारी 2018 ला शूटिंगला सुरुवात करणार आहे . " दबंग ' चा निर्माता व " दबंग 2 ' चा दिग्दर्शक अरबाज खानला " दबंग 3 ' चित्रपटाची कल्पना सुचली आहे . सध्या अरबाज स्वित्झर्लंडला स्क्रीप्ट पूर्ण करतो आहे . आणि तिथेच तो चित्रीकरणासाठी ठिकाणही शोधत आहे . या चित्रपटासाठी नायिकेची निवड अजून झालेली नाही ; मात्र सलमान चुलबुल पांडेचा रोल साकारण्यासाठी खूपच उत्सुक आहे . या वर्षी ईदला " ट्युबलाइट ' आणि डिसेंबरला " टायगर जिंदा है ' हे चित्रपट प्रदर्शित होतील . त्याशिवाय दबंग खान काही चित्रपट निर्मितीचा विचार करीत असून , त्यातील एका चित्रपटात सुशांत सिंग राजपूत आणि जॅकलिन फर्नांडिस यांना फायनल करण्यात आलंय ; मात्र सध्या तरी " दबंग 3 ' साठी नायिकेचा शोध सुरू आहे .


रोजच्या साचेबद्ध आयुष्यातून काही निवांत क्षणांच्या शोधात असणाऱ्यांच्या संख्येत हल्ली बरी वाढ होत आहे . आयटी म्हणू नका , मार्केटिंग म्हणून नका किंवा इतर कोणतं कलात्मक क्षेत्र म्हणू नका . प्रत्येक क्षेत्रात काम करणाऱ्या हल्लीच्या तरुणाईचा कल फिरण्याकडे तसा जास्तच दिसून येतो . कोणी सोबत असेल तर त्यांच्या साथीने आणि कोण नसेल तर एकट्यानेच भटकंतीसाठी निघत एका नव्या प्रवासाची अनेकजण सुरुवात करतात . यामध्ये एकट्याने किंवा गर्ल गॅंगच्या साथीने फिरणाऱ्या मुलींची संख्या तुलनेने जास्त आहे ही बाबही लक्षात घेण्याजोगी आहे . परदेशात एकट्याने फिरायला जाण्यापेक्षा भारतातच काही ठिकाणांचं सौंदर्य अनुभवत स्वच्छंद फिरण्याचा अनुभव घेण्याऱ्या अनेक मैत्रीणी हल्ली पाहायला मिळतात . चला तर मग नजर टाकूया मुलींच्या दृष्टीने फिरण्यासाठी सुरेख , सुरक्षित आणि तितक्याच सोयीच्या काही पर्यटन स्थळांवर… वाचा : प्रवासखर्च कमी करण्याच्या सोप्या टिप्स कच्छचे रण - कच्छचे रण म्हणजे सध्याच्या घडीला अनेक पर्यटकांच्या आवडीचं ठिकाण . पांढरीशुभ्र वाळू आणि डोक्यावर असणारं आभाळ या सर्व गोष्टींमध्ये रमणाऱ्या गर्ल गॅंगची संख्याही काही कमी नाही . लक्षद्वीप - स्कुबा डायव्हिंग , स्नोर्कलिंग आणि कायाकिंगसाठी लक्षद्वीप हा एक उत्तर पर्याय आहे . निळाशार समुद्र आणि त्यातूनच आपल्याला साद घालणारा सुरेख निसर्ग अनेक सोलो बॅकपॅकर्सना आकर्षित करतो . सिक्कीम - सहसा काही ठराविक ठिकाणं वगळली तर एकट्या मुलींना फिरण्यासाठी पाठवताना कुटुंबियांना काळजी लागून राहते . सुरक्षेच्या दृष्टीने वाटणारी ही काळजी स्वाभाविक आहे . पण , तरीही काही ऑफबिट ठिकाणी जाऊन सुट्टीचा आनंद घेऊ इच्छिणाऱ्या मैत्रिणींसाठी सिक्कीम हा एक उत्तम पर्याय आहे . ट्रेकवेड्या काही मैत्रीणींसाठी इथला गोएचा ला किंवा त्झोंगिरी ट्रेकही खऱ्या अर्थाने परवणी ठरतो . दार्जिलिंग - टॉय ट्रेन , चहाचे मळे आणि कधीही न संपणारी निसर्गाची लीला या सर्व गोष्टींचा अनुभव घेण्यासाठी बऱ्याच मुलीं उत्सुक असतात . त्यातही कंचनजंगाचं सौंदर्य समोरुन अनुभवण्यासाठीसुद्धा भटकंतीसाठी निघणाऱ्या मैत्रीणींची संख्या काही कमी नाही . पाँडिचेरी - गर्ल गँगला कल्ला करण्यासाठी आणखी एक उत्तम पर्याय म्हणजे पाँडीचेरी . पोर्तुगीज संस्कृतीची सुरेख झलक पाहण्याची संधी इथे आल्यावर मिळते . शांत समुद्रकिनारा , तितकच शांत वातावरण आणि मनाचा ठाव घेणारं स्थानिकांचं प्रेम या गोष्टी पाँडीचेरीमध्ये आल्यावर पर्यटकांचं मन जिंकतात . अंदमान बेट - समुद्राच्या पोटात दडलेल्या सुरेख आणि अविश्वसनीय विश्वाची अनुभूती घ्यायची असेल तर अंदमान - निकोबार बेटांना भेट देण्याच्या पर्याया अनेकजण पसंती देतात . फोटोवेड्या मैत्रीणींसाठीसुद्धा हे ठिकाण म्हणजे एक परवणीच आहे .


लहानपणापासून आवडत असणाऱ्या गोष्टींमध्ये रमणाऱ्या मुलांचे भविष्य आनंदी असते , असे एका सर्वेक्षणातून समोर आले आहे . मुलांचा विकास आणि स्मार्ट पालकत्व याबद्दल या सर्वेक्षणात अभ्यास कऱण्यात आला . देशभरात ८०० जणांचा सर्वे कऱण्यात आला . यामध्ये ७३ टक्के पालकांचे म्हणणे होते त्यांच्या मुलांची आवड ही त्यांच्या आनंदाचे प्रतिबिंब असते . १६ टक्के जणांनी मुलांची आवड त्यांच्या छंदाशी निगडीत असल्याचे सांगितले . ११ टक्के जणांची आवड ही त्यांच्या अॅप्टीट्यूटनुसार असल्याचे म्हटले . हा सर्वे पिनवी ( प्ले - इंटरेस्ट - वाईज ) यांच्यातर्फे कऱण्यात आला होता . यामध्येही ५४ टक्के पालकांना आपल्या मुलाच्या आवडीबद्दल थोडेफार माहित आहे . २० टक्के पालकांना मुलांच्या आवडीबद्दल काहीच माहित नाही . तर २६ टक्के पालकांना मुलांना काय आवडते याची व्यवस्थित माहिती असल्याचे समजले . पिनवीच्या संस्थापक आणि सीईओ रचना खन्ना म्हणाल्या , काही पालक मुलांच्या आवडीनिवडीला जास्त महत्त्व देताना दिसतात . मात्र मुलांच्या आवडी या वय , वेळ आणि त्यांचे सामाजिक जडण - घडण यानुसार बदलत असतात . मुलांच्या आवडी पालकांना त्यांचा मुलांबरोबर असणारा दैनंदिन संवाद आणि इतर काही गोष्टींवरुन लक्षात येतो . समाजाच्या दबावामुळे मुले ज्या गोष्टीला जास्त मागणी आहे अशा क्षेत्रात करियर करताना दिसतात . मात्र त्यांच्या आवडीनिवडी यामध्ये मागे राहण्याची शक्यता जास्त असते . आपल्याला संधी मिळाली असती तर आपण नक्कीच वेगळे करीयर निवडले असते असे अनेक जण आपल्या करीयरच्या एका टप्प्यावर म्हणतात . त्यामुळे दिर्घ कालावधीसाठी ते आपल्या प्रोफेशनवर असमाधानी आणि वैतागलेले असल्याचे दिसते असेही खन्ना म्हणाल्या .


रात्रपाळीमुळे लोकांना अनेक आजारांना सामोरे जावे लागते . विशेष म्हणजे शरीरात अगदी अंतर्गत पातळीवरही त्याचे वाईट परिणाम होतात . मानवी शरीरातील डीएनए बिघडले तर त्यांची निसर्गतः दुरुस्ती होत असते , पण हे दुरुस्तीचे काम रात्रपाळीमुळे बंद पडते . परिणामी अनेक आजार होतात असे वैज्ञानिकांचे म्हणणे आहे . अमेरिकेतील डय़ुक विद्यापीठातील वैज्ञानिकांनी सांगितले , की डीएनए दुरुस्त्या या आजारांपासून दूर राहण्यासाठी उपयोगी असतात . त्या पेशीतील प्रक्रियांमुळे घडत असतात . रात्रपाळी करणारे लोक दिवसा झोपतात त्यामुळे त्यांच्या मूत्रात डीएनए दुरुस्तीमुळे तयार होणारे ८ ओएच डीजी हे रसायन कमी दिसते . रात्री झोपेने डीएनए दुरुस्ती चांगल्या प्रकारे होत असते . नवीन अभ्यासानुसार रात्रपाळी करणाऱ्या २२३ लोकांपैकी ५० जणांच्या मूत्राचे परीक्षण करण्यात आले असता त्यात हे रसायन वेगवेगळ्या प्रमाणात दिसले . रात्रपाळीमुळे मेलॅटोनिनवर परिणाम होऊन झोप बिघडते . रात्रपाळी करणाऱ्या लोकांच्या मूत्रात मेलॅटोनिन फार कमी दिसले , तर रात्री झोपणाऱ्यांमध्ये ते जास्त दिसले . दारूचे सेवन व साडेपाच तासांपेक्षा कमी झोप यामुळे प्रकृतीवर परिणाम होतात . जे लोक रात्री झोपतात , त्यांच्या तुलनेत रात्रपाळी करणाऱ्यांत ८ ओएच डीजी रसायन २० टक्के कमी असते . मेलॅटोनिन कमी झाल्याने ८ ओएच डीजी रसायन कमी दिसते , असे फ्रेड हचिनसन कॅन्सर रीसर्च सेंटरचे परवीन भट्टी यांनी सांगितले . एनईआर हा एक मार्ग डीएनए दुरुस्तीत महत्त्वाचा असतो , त्याचा आरोग्य बिघडण्याशी संबंध असू शकतो . ऑक्सिजनच्या मुक्त कणांमुळे डीएनए नादुरुस्त होत असतात . मेलॅटोनिनमुळे एनईआर मार्गिका व्यवस्थित चालते व त्यामुळे झोप येऊ शकते , असे ब्रिटिश मेडिकल जर्नलमध्ये प्रसिद्ध झालेल्या संशोधनात म्हटले आहे .


व्हॉट्सअॅप हे भारतात सर्वाधिक वापरलं जाणारं मेसेजिंग अॅप आहे . या अॅपनं नुकतंच आपलं पेमेंट फीचर आणलं . या फीचरमुळे डिजीटल व्यवहार करता येणार आहे . या अतिमहत्त्वाच्या फीचरनंतर व्हॉट्सअॅपनं ग्रुप चॅट युजर्ससाठी नवं फीचर आणलं आहे . ‘ग्रुप डिस्क्रिप्शन’ असं या फीचरचं नाव आहे . या फीचरमुळे ग्रुप अॅडमिन किंवा ग्रुपमध्ये असणारे इतर युजर्स ग्रुप स्थापन करण्याचा हेतू काय आहे हे लिहू शकतात . याव्यतिरिक्त ग्रुपमध्ये चर्चा करताना महत्त्वाचा मुद्दा चॅट बॉक्समध्ये सर्वात वर पीन करूनही ठेवू शकतात . अनेकदा ग्रुपमध्ये चॅट करताना ग्रुप तयार करण्यामागचा उद्देश बाजूलाच राहतो आणि भलत्याच गोष्टीसाठी ग्रुप वापरला जातो . एखाद्या विषयावर चर्चा करताना चर्चाही भरकटते तेव्हा ‘ग्रुप डिस्क्रिप्शन’ या फीचरमुळे ग्रुप मेंबर्सना याचा फायदा होणार आहे . हे फीचर वापरून अॅडमिन ग्रुपमध्ये मेंबर्ससाठी ५०० शब्दांपर्यंत डिस्क्रिप्शन लिहू शकतो . तसेच डिस्क्रिप्शन लिहिल्यानंतर ग्रुप चॅटवर त्यासंबंधी नोटिफिकेशनही येणार आहेत . सध्या हे फीचर व्हॉट्स अॅपचे बीटा व्हर्जन २ . १८ . ५४ आणि विंडोज फोनमध्ये व्हॉट्स अॅपचे बीटा व्हर्जन २ . १८ . २८ वर उपलब्ध आहे . नुकतंच व्हॉट्स अॅपनं ‘व्हॉट्स अॅप पेमेंट’ हे महत्त्वाचे फीचर आणलं . ‘युनिफाइड पेमेंट इंटरफेस ( UPI ) ’वर ही प्रणाली असून त्याद्वारे पैसे पाठवता किंवा स्विकारता येणार आहेत . यासाठी दोघांकडे युपीआय पेमेंटचा पर्याय असणं मात्र आवश्यक असणार आहे . या फीचरसाठी व्हॉट्स अॅपने आयसीआयसीआय , एचडीएफसी , अॅक्सिस , एसबीआय , यस बँक या बँकांसह देशातील इतरही मोठ्या बँकांशी करार केला आहे .


व्हॉट्सअॅप हा आता आपल्या सगळ्यांच्याच जगण्यातील एक अविभाज्य भाग झाला आहे . सकाळी उठल्यापासून ते रात्री झोपेपर्यंत आपण या अॅप्लिकेशनच्या माध्यमातून एकमेकांशी कनेक्ट राहायचा प्रयत्न करत असतो . ही कंपनीही आपल्या युजर्सना सतत काहीतरी नवीन देऊन खूश करण्याचा प्रयत्न करत असते . कधी स्टेटसचे फिचर आणून तर कधी आणखी काही व्हॉट्सअॅप आपल्या फीचर्समध्ये नवनवीन बदल करायचा प्रयत्न करत असते . नुकतेच कंपनीने एक खास फीचर आपल्या युजर्ससाठी लाँच केले आहे . यामध्ये तुम्ही एखाद्या ग्रुपमध्ये काही बोलत असाल आणि तुम्हाला एखाद्या मेसेजवर ग्रुपमध्ये न बोलता विशिष्ट व्यक्तीशी वैयक्तिक संवाद साधायचा असेल तरीही तो पर्याय आता उपलब्ध आहे . ग्रुपमध्ये बोलता बोलता तुम्ही तुम्हाला हव्या त्या ग्रुपमधील सदस्याला वैयक्तिक मेसेज करु शकणार आहात . यामध्ये तुम्हाला ग्रुपमध्ये आलेल्या विशिष्ट मेसेजवर दिर्घ क्लिक केल्यानंतर काही पर्याय दिसतील . त्यातील मोअर या पर्यायावर गेल्यावर त्यामध्ये मेसेज टू असा पर्याय दिसेल . यामध्ये त्या विशिष्ट व्यक्तीच्या नावाचा उल्लेख असेल . त्यावर क्लिक करुन रिप्लाय देण्याचा पर्याय उपलब्ध होणार आहे . सुरुवातीला हे फिचर अँड्रॉईडवर लाँच करण्यात आले असून त्यानंतर ते आयफोन युजर्ससाठी उपलब्ध करुन दिले जाणार आहे . यासोबतच कंपनीने फोटो आणि व्हिडियोमध्ये स्टीकर अॅड करणे , स्टेटस प्रीव्ह्यूसाठी काही फीचर आणली आहेत . या फिचर्समुळे युजर्सचा या अॅप्लिकेशनचा वापर आणखी सोपा होणार आहे .


फॅशन विश्व हे फारच अजब . इथे कोणताही ट्रेण्ड स्थिर नसतो . जे जगावेगळं असेल त्याचा बोलबाला या विश्वात अधिक . ट्रेंडच्या बाबतीत अस्थिर पण तितक्यात ग्लॅमरस अशा या फॅशनविश्वात सध्या जेलो म्हणजेच अमेरिकन सिंगर , अभिनेत्री जेनिफर लोपेझच्या फॅशनची सर्वाधिक चर्चा होताना दिसत आहे . जेलोनं परिधान केलेल्या जगप्रसिद्ध ब्रँड वर्साचीच्या डेनिम बुटानं सगळ्यांना आकर्षित केलं आहे . पांढरा शर्ट आणि त्यावर फिकट रंगाच्या डेनिमचे शूज अशा जेलोच्या हटके लूकचे फोटो वर्साचीनं आपल्या ट्विटर अकाऊंटवरून शेअर केले . हे फोटो पाहून फार पूर्वी कंबरेवरून खालपर्यंत घसरत येणाऱ्या जीन्सच्या ट्रेंडची आठवण अनेकांना आली . किंबहुना जेलोनं घरंगळत खाली येणारी जीन्स नाही तर शूज घातेल आहेत हेही प्रथमदर्शी अनेकांना लक्षात आले नाही . त्यामुळे लांबून हुबेहुब जिन्स पँटसारख्या दिसणार्या या डेनिम बुटांचा हटके लूक अनेकांना आवडला सध्या जेलोच नाही तर अनेक सेलिब्रिटींमध्ये या डेनिम बुटांचा ट्रेंड रुजू होताना दिसत आहे .


फेसबुकच्या मालकीचे जगातील सर्वात लोकप्रिय मेसेजिंग अॅप म्हणून ओळखले जाणारे व्हॉटसअॅप लवकरच अपडेट होणार आहे . या अॅप्लिकेशनमध्ये चार नवीन फीचर्सची भर पडणार असल्याचे नुकतेच कंपनीकडून सांगण्यात आले आहे . युजर्सचा वापर सोयीचा व्हावा यासाठी कंपनीकडून सातत्याने नवनवीन सुविधा देण्यात येतात . त्याचाच एक भाग म्हणून कंपनीने आता काही महत्त्वाचे बदल केले आहेत . आयफोनच्या नव्याने लाँच झालेल्या फोनमध्ये हे नवीन अपडेटस देण्यात येणार असल्याचे कंपनीने सांगितले आहे . यात iPhone Xr , iPhone Xs , iPhone Xs max या फोनचा समावेश आहे . १ . बबल अॅक्शन मेनूचे डिझाईन बदलण्यात आले आहे . जास्त वेळ टॅप केल्यावर तुम्हाला हा मेनू दिसू शकेल . तसेच यामध्ये डिलिट , रिप्लाय , फॉरवर्ड , स्टार , कॉपी आणि इतरही अनेक पर्याय उपलब्ध होतील . मेसेजिंक जास्तीत जास्त सोपे व्हावे यासाठी कंपनीने हा बदल केला आहे . २ . सध्या ऑडीयो मेसेज आल्यावर प्रत्येक मेसेजवर जाऊन तो ऐकावा लागतो . मात्र अपडेट करण्यात आलेल्या फिचरमध्ये सगळे ऑडीयो एकामागे एक असे ऐकू येणार आहेत . त्यामुळे मागे जाऊन एक एक ऑडीयो मसेजवर क्लिक करण्याची आवश्यकता राहणार नाही . ३ . इतरांनी अपडेट केलेल्या व्हॉटसअॅप स्टेटसमध्ये आधी केवळ टेक्स आणि स्मायली यांच्याद्वारे रिप्लाय देता येत होता . यामध्ये GIF , फोटो , व्हिडियो अॅटॅच करण्याची सुविधा होती . यामध्ये आता व्हॉईस मेसेज , लोकेशन , डॉक्युमेंटस आणि व्हीकार्ड म्हणजेच कॉन्टॅक्ट शेअर करता येणार आहे . आयफोनधारकांसाठी ही सुविधा उपलब्ध होणार आहे . ४ . व्हॉटसअॅपच्या नोटीफीकेशनमध्ये सध्या मेसेजशिवाय इमेज , GIF दिसतात . मात्र येत्या काळात त्यामध्ये व्हिडियोही दिसू शकणार आहेत . व्हॉटसअॅपच्या 2.18.100 या व्हर्जनवर भविष्यात हा बदल होणार असून त्यामुळे आपल्याला कोणता व्हिडियो आला आहे हे नोटीफीकेशनद्वारे समजणार आहे . काही दिवसांपूर्वीच कंपनीने व्हेकेशन मोड सुरु केला होता . त्यामुळे तुम्ही गावाला गेलात किंवा सुटीवर असाल तर तेवढ्या काळापुरता व्हॉटसअॅप बंद ठेवण्याची सुविधा उपलब्ध होणार आहे . सध्या अॅपवरील ‘सायलेन्ट मोड’च्याच पुढची पायरी म्हणजे ‘व्हेकेशन मोड’ असल्याचे वेबसाईटचे म्हणणे आहे . सध्या सायलेन्ट मोडवर व्हॉट्स अॅप वापरताना किती मेसेज आले यासंर्भातील नोटीफिकेशन्सचे आकडे व्हॉट्स अॅपच्या आयकॉनवर दिसत नाहीत . नवीन ‘व्हेकेशन मोड’मध्ये व्हॉट्स अॅप म्यूटवर टाकल्यास येणारे नवीन मेसेजेस अर्काइव्हसमध्ये सेव्ह केले जातील मात्र त्यावेळी आधीच अर्काइव्हमध्ये सेव्ह असणारे मेसेजही तेथेच राहतील .


गैरमार्गाने उत्तेजकाचे सेवन करून फसवणूक करण्याची प्रकरणे समोर येत असतानाच पाच व दहा हजार मीटर शर्यतीतील ऑलिंपिक विजेत्या ग्रेट ब्रिटनच्या मो फराहने २०१४ च्या लंडन मॅरेथॉन स्पर्धेपूर्वी अधिकृतरीत्या ‘डोपिंग’ केल्याची धक्कादायक माहिती समोर आली आहे . फराहने तीन वर्षांपूर्वी लंडन मॅरेथॉन स्पर्धेपूर्वी इंजेक्शनद्वारे कायद्याच्या चौकटीत बसून ‘डोपिंग’ केल्याची माहिती त्याला इंजेक्शन देणाऱ्या डॉक्टरांनीच उघड केली आहे . इंग्लंडच्या ॲथलेटिक्स संघटनेचे माजी मुख्य वैद्यकीय अधिकारी डॉ . रॉबिन चक्रवर्ती यांनी दिलेल्या माहितीनुसार , त्यांनी लंडन मॅरेथॉनपूर्वी फराहला एल - कार्निटाईन या उत्तेजकाचा १३ . ५ मिलिइतका डोस इंजेक्शनद्वारे दिला होता . त्याच्या या उपचाराची योग्य पद्धतीने नोंद घेण्यात आली नसल्याचेही डॉ . रॉबिन यांनी मान्य केले आहे . लंडन मॅरेथॉन स्पर्धेद्वारे फराहने मॅरेथॉनमध्ये पदार्पण केले होते . त्याला उत्तेजकाचा डोस मार्गदर्शक तत्त्वात नमूद करण्यात आलेल्या डोसपेक्षा कमी देण्यात आले होते ; मात्र तशी नोंद करणे आवश्यक असते . ही नोंदच आवश्यक असलेल्या फॉर्ममध्ये करण्यात आलेली नव्हती . डॉ . रॉबिन आता इंग्लंडच्या फुटबॉल संघासाठी काम करतात . ते म्हणाले , ‘‘तुम्ही जर घेतलेल्या उपचारांची सरळपणे नोंद केली नसेल , तर असा प्रकार चुकून विसरण्यात आला असे मानण्यात येते . तेच फराहच्या बाबतीत घडले . ’’ दरम्यान , फराहने आपण काहीही चुकीचे केले नसल्याचे स्पष्ट केले आहे . इंग्लंड ॲथलेटिक्स संघटनेचे अध्यक्ष एडी वॉर्नर यांनीदेखील डॉ . रॉबिन यांच्यावर टीका केली आहे . ते म्हणाले , ‘‘हे दुर्दैवी आहे . जे घडले ते घडायला नको होते . फराहवर जे काही उपचार करण्यात आले , त्याची नोंद करण्यात आली होती . ’’ गेल्याच आठवड्यात ब्रिटनच्या ब्रॅडली विगिन्स या सायकलपटूनेदेखील आपण घेतलेल्या उपचारांची माहिती लपवल्याचे मान्य केले होते ; मात्र वॉर्नर यांनी फराह आणि विगिन्स यांच्या प्रकरणात काही साम्य नसल्याचे सांगितले . त्यांच्यात तुलना करणे बरोबर नाही , असे त्यांनी स्पष्ट केले . काय आहे एल - कॅर्निटाइन एल - कॅर्निटाइन हे शारीरिक क्षमता वाढवणारे उत्तेजक असले , तरी त्याला ‘वाडा’च्या वतीने मान्यता देण्यात आली आहे . अर्थात त्याचा डोस ५० मिलिपेक्षा अधिक असू नये , तसेच स्पर्धेपूर्वी सहा तास आधी ते घेण्यात येऊ नये , अशी अट टाकण्यात आली आहे .


रवी शास्त्रीच्या टीकेने मी व्यथित झालो आहे . तो मूर्खांच्या जगात वावरतो आहे , असे जोरदार प्रत्युत्तर सौरभ गांगुली याने दिले . भारतीय संघाच्या प्रशिक्षकपदासाठी शास्त्रीची मुलाखत झाली , तेव्हा गांगुली अनुपस्थित होता . यामुळे शास्त्री संतापले . गांगुलीने मुलाखतीला आलेले उमेदवार आणि आपल्या कामाचा अनादर केल्याची टीका शास्त्रीने केली होती . क्रिकेट सल्लागार समितीचा ( सीएसी ) सदस्य असलेल्या गांगुलीने " दादा‘ला साजेसे प्रत्युत्तर दिले . तो म्हणाला , की " कुंबळेची नियुक्ती हा समितीचा सामूहिक निर्णय होता . शास्त्रीची टीका वैयक्तिक आहे . मला फार दुःख झाले असून मी निराश झालो आहे . त्याने आणखी थोडी परिपक्वता दाखवायला हवी होती . त्याची निवड न होण्यास मी जबाबदार आहे , असे वाटत असेल तर तो मूर्खांच्या जगात वावरतोय . तो स्वतः अशा समित्यांमध्ये दहा वर्षांहून जास्त काळ आहे . त्यामुळे त्याला जाणीव असायला हवी . ‘ शास्त्री स्वतः मुलाखतीसाठी प्रत्यक्ष उपस्थित नव्हते . ते बॅंकॉकला सहलीसाठी गेले होते . हाच संदर्भ देत गांगुली म्हणाला , " " मलासुद्धा शास्त्रीला एक सल्ला द्यायचा आहे . भारतीय संघाचे प्रशिक्षकपद हे एक अत्यंत प्रतिष्ठेचे मानले जाते . त्यासाठी निवड होते तेव्हा शास्त्रीने समितीसमोर उपस्थित राहून सादरीकरण करायला हवे होते . बॅंकॉकमध्ये बसून कॅमेरासमोर ते करायला नको होते . कुंबळेसारखा एक महान भारतीय क्रिकेटपटू जवळपास दोन तास वेळ काढत असेल तर हे नक्कीच लक्षात घेण्यासारखे आहे . ‘‘ याप्रसंगी गांगुलीने कुंबळेला शुभेच्छा दिल्या . " कुंबळे हा जगातील एक सर्वोत्तम क्रिकेटपटू आहे . तो महान क्रिकेटपटू आहे , ‘ असे गांगुली म्हणाला .


आर्थिक बाबींचे व्यवस्थापन करण्यासाठी मार्चअखेर ही आपल्या सर्वांसाठी अत्यंत महत्त्वाची असते . आपल्या मिळकतीशी निगडित संबंधित बाबी या तारखेच्या आत मार्गी लावणे आवश्यक असते . आपल्यापैकी बहुतेक जण वर्षअखेरीचे लक्ष्य पूर्ण करण्याचा पाठलाग करण्यात व्यग्र असतानाच आपल्या वैयक्तिक आर्थिक बाबींचा आढावा घेऊन या प्रलंबित बाबी मार्गी लावणे महत्त्वाचे असते . चला तर मग अशाच पाच महत्त्वाच्या पैशासंबंधीच्या बाबी समजून घेऊयात… प्रलंबित आयटीआर फाईल करा ३१ मार्च २०१८ ही आर्थिक वर्ष २०१५ - १६ आणि २०१६ - १७ साठीचे आयकर विवरण भरण्याची शेवटची तारीख आहे . म्हणून जर तुम्ही अगोदरच्या वर्षांसाठी आयकर विवरण फाईल करू शकला नाहीत , तर ते याच आठवड्यात भरण्याची काळजी घ्या , ज्यानंतर असे विवरण सादर केल्यास दरमहा १ टक्के दंड लागू शकतो आणि काही खास बाबींमध्ये ५००० रुपये दंडही होऊ शकतो . करबचत करणारी गुंतवणूक चालू आर्थिक वर्षात ( आ . व . २०१७ - १८ ) कर वाचविण्यासाठी केलेल्या सर्व गुंतवणुका तुमच्या आयकर विवरणाचा एक भाग असतात . जे तुम्ही ३१ जुलै २०१८च्या आधी फाईल केलेच पाहिजे . म्हणून तुम्ही जर अजूनही करबचत करणाऱ्या गुंतवणुका केलेल्या नसतील तर तुमच्या हाती आता फक्त काही दिवसच शिल्लक राहिलेत . मार्च महिन्याचे शेवटचे सात दिवस संपण्यापूर्वी बँकांसाठी कामकाजाचे आता फक्त चारच दिवस उरलेले आहेत . म्हणून तुम्ही जर तुमचा टॅक्स प्लॅन अमलात आणण्याची वाट पाहत असाल , तर आता त्यासाठी अजून उशीर करू नका . आरोग्य तपासणी जर तुमची आरोग्यतपासणी तुम्ही ३१ मार्च २०१८ पूर्वी केली , तर रोगप्रतिबंध करण्याच्या दृष्टीने केलेल्या तपासणीसाठी तुम्ही आयकर कायद्याच्या कलम ८०डी अंतर्गत अतिरिक्त करसवलतीचा दावा करू शकता . शिवाय , अनेक विमा कंपन्या त्यांच्या योजनांच्या धोरणांनुसार रोगप्रतिबंधक आरोग्यतपासणीसाठी केलेल्या खर्चाची प्रतिपूर्ती करतात . लक्षात ठेवा की , रोगप्रतिबंधक आरोग्यतपासणीसाठी केलेल्या खर्चाची प्रतिपूर्ती वेगवेगळ्या कंपन्यांनुसार वेगवेगळी असू शकते आणि फक्त तेवढीच रक्कम करसवलतीसाठी पात्र असते . प्रपत्र १५जी / एच फाईल करा जर तुम्ही मुदतठेव ठेवलेली असेल आणि त्यांवरील उत्पन्न हे एका आर्थिक वर्षामध्ये १० , ००० पेक्षा अधिक असेल , तर बँक अशा उत्पन्नापासूनचे टीडीएस कापून घेईल . परंतु जर तुमचे उत्पन्न अशा व्याजासहित करपात्र उत्पन्नमर्यादेत मोडणारे नसेल , तर बँकेला टीडीएसची रक्कम न कापण्याच्या सूचना देण्यासाठी तुम्ही प्रपत्र १५जी / एच घोषणापत्राचा वापर करू शकता . प्रपत्र १५एच ज्येष्ठ नागरिकांसाठी असतो , तर प्रपत्र १५जी जे लोक ज्येष्ठ नागरिक या संज्ञेत मोडत नाहीत , त्यांच्यासाठी असतो . व्याजावरील सूट देण्याची ही मर्यादा ज्येष्ठ नागरिकांसाठी येत्या आर्थिक वर्षासाठी ५० , ००० रुपयांपर्यंत वाढविण्यात येत आहे . एलटीसीजी टाळण्यासाठी गुंतवणूक रिडीम करा ३१ मार्चनंतर केलेल्या इक्विटी - ओरिएंटेड गुंतवणुकांपासून केलेल्या दीर्घकालीन भांडवली लाभ ( एलटीसीजी ) १० टक्के दराने एलटीसीजी करास पात्र असतो . म्हणून तुमच्याकडे दीर्घकालीन बनलेल्या ( ज्या एक वर्ष किंवा त्यापेक्षा अधिक कालावधीच्या इक्विटी ) इक्विटी गुंतवणुका असतील , तर तुम्ही ३१ मार्चपूर्वी त्यांची विक्री करून करमुक्त परतावा मिळवू शकता . जर तुम्ही तुमची दीर्घकालीन इक्विटी ३१ मार्चनंतर कोणत्याही वेळी विकली , तर १ , ०० , ००० रुपयांच्या दीर्घकालीन भांडवली नफ्यावर तुम्हाला १० टक्के रक्कम आकारली जाईल . आर्थिकदृष्ट्या सावध राहून इतर कोणतीही प्रलंबित कामे ३१ मार्चपूर्वी पूर्ण करून तुमच्या पैशांसंबंधीच्या बाबींचे कार्यक्षमपणे व्यवस्थापन करा , ज्यायोगे तुम्ही तुमचे करविषयक दायित्व जास्तीतजास्त कमी करू शकाल . आदिल शेट्टी , सीईओ , बँकबझार


२२ वर्षांच्या प्रदीर्घ कारकिर्दीला हंगामाअखेरीस पूर्णविराम मिळणार लंडन : २२ वर्षांच्या प्रदीर्घ कारकिर्दीनंतर अर्सेनल संघाचे प्रशिक्षक अर्सेन वेंगर या पदावरून पायउतार होत आहेत . चालू मोसम संपल्यानंतर प्रशिक्षकपद सोडणार आहे , अशी घोषणा वेंगर यांनी केली . ‘‘इतक्या प्रदीर्घ कालावधीसाठी मला अर्सेनलचे प्रशिक्षकपद सांभाळता आले , याचा मला अभिमान वाटतो , ’’ असे वेंगर यांनी म्हटले आहे . तीन प्रीमियर लीगचे विजेतेपद तसेच २००३ - ०४च्या मोसमात अपराजित राहण्याची कामगिरी आणि सात वेळा एफए चषक पटकावण्याची करामत त्यांच्या कारकिर्दीत संघाने केली आहे . मात्र अर्सेनलला गेली १४ वर्षे प्रीमियर लिगचे विजेतेपद पटकावता न आल्याने वेंगर यांच्यावरील दडपण वाढले होते . तसेच चॅम्पियन्स लीगमध्ये सलग दुसऱ्यांदा पात्रतेचा अडसर ओलांडता न येण्याची टांगती तलवार त्यांच्यावर होती . स्पेनचा मातब्बर संघ अॅटलेटिको माद्रिदला २७ एप्रिल आणि ४ मेच्या युरोपा लिगच्या उपांत्य फेरीत पराभूत केल्यानंतरच अर्सेनलला ते शक्य होणार आहे . ‘‘अर्सेनलने सर्वोत्तम कामगिरी करावी , या उद्देशाने सर्व चाहत्यांनी संघाचे समर्थन करावे . अर्सेनलच्या चाहत्यांनी संघाच्या मूल्यांना नेहमीच महत्त्व दिले आहे , ’’ असेही वेंगर यांनी नमूद केले आहे . अर्सेनल संघाचे प्रमुख भागधारक असलेल्या स्टॅन क्रोएन्के यांनी अर्सेनल यांच्या आतापर्यंतच्या कामगिरीला सलाम केला आहे . २०११पासून अर्सेनल संघात त्यांचा सर्वाधिक हिस्सा आहे . दरम्यान , वेंगर यांच्या जागी नव्या प्रशिक्षकाची निवड लवकरच करण्यात येणार असल्याचेही क्रोएन्के यांनी म्हटले आहे . वेंगर यांनी १९९६ साली क्लबचा पदभार स्वीकारल्यानंतर खेळाडूंच्या आहारात आमूलाग्र बदल केले . तसेच ज्यामुळे संघ अपयशी ठरत होता , अशा पेयपानाच्या बाबींवरदेखील नियंत्रण आणले होते . त्यानंतर १९९७ - ९८ च्या मोसमातच त्याचे परिणाम दिसण्यास प्रारंभ झाला . त्या मोसमातच अर्सेनलने मॅँचेस्टर युनायटेडसारख्या बलाढय़ संघाला पराभूत करून लीगचे विजेतेपद पटकावले होते . २००३ - ०४ साली अर्सेनलने सर्वोत्तम कामगिरी केली होती . मात्र त्यानंतर आतापर्यंत फारसे यश न मिळाल्याने चाहत्यांमध्ये नैराश्याचे प्रमाण वाढत चालले होते . क्लबच्या पदाधिकाऱ्यांशी चर्चा आणि गांभीर्यपूर्वक विचार केल्यानंतर पायउतार होण्याची ही योग्य वेळ असल्याची जाणीव झाली . त्यामुळेच मी हा निर्णय घेतला . – अर्सेन वेंगर , अर्सेनलचे प्रशिक्षक


साध्यातली साधी गोष्टही तुम्ही सारखी विसरता ? लोकांची नावं , कामांच्या यादीतील कामं , अभ्यासाच्या गोष्टी आणि अगदी काहीही . त्यामुळे तुमच्या कामावर आणि पर्यायाने तुमच्या आयुष्यावर याचा परिणाम होत असेल तर एक उपाय तुम्ही नक्की करु शकता . काय आहे हा उपाय माहित आहे ? फळांचा राजा आंबा खाल्लात तर तुम्हाला या गोष्टी विसरण्याच्या समस्येपासून नक्कीच सुटका मिळू शकते . आंबा खाल्ल्याने स्मरणशक्ती वाढण्यास मदत होते . फळे , मासे खाल्ल्याने ‘कोलोरेक्टल’ कर्करोगावर मात स्मरणशक्ती वाढविण्याबरोबरच आंब्यामध्ये आणखीही बरेच गुणधर्म असून डोळ्यांचे सौंदर्य कायम राखण्यासाठीही आंबा उपयुक्त ठरतो . ज्या लोकांना गोष्टी विसरण्याचा आजार आहे त्यांनी आंबा जरुर खायला हवा . आंब्यामध्ये असणाऱ्या ग्लूटामिन अॅसिडमुळे स्मरणशक्ती वाढण्याबरोबरच रक्तपेशी सक्रीय होण्यास मदत होते . आंब्यामध्ये असणाऱ्या अ जीवनसत्त्वामुळे डोळ्यांची चमक वाढते . तसेच डोळे कोरडे होणे आणि रातांधळेपणापासूनही मुक्तता मिळते . ज्यांच्या शरीरात लोहाची कमतरता आहे त्यांच्यासाठीही आंबा खाणे अतिशय उपयुक्त ठरु शकते . परंतु ज्या लोकांना मधुमेह आहे त्यांनी मात्र आंबा खाणे टाळायलाच हवे . कारण आंब्यामध्ये क जीवनसत्व , पोटॅशिअम आणि कार्बोहायड्रेट हे पदार्थ असतात . जे मधुमेहींसाठी घातक ठरु शकतात . त्यामुळे आंब्याच्या सिझनमध्ये भरपूर आंबा खाऊन घ्यायला हवा . यावर्षी जे त्यापासून मुकले असतील त्यांनी पुढील वर्षी तरी आपली स्मरणशक्ती वाढविण्यासाठी जास्तीत जास्त आंबा खा . चॉकलेट खा ; फिट राहा ! वजन नियंत्रणात ठेवण्यास मदत


चेरी ब्लॉसम अर्थात जपानी भाषेत ‘सकूरा’ . जपानच्या कविता , कथा , चित्रपट , संगीत यातून पावलो पावली सकूराचे अत्यंत सुंदर वर्णन आढळते . जपानच्या सुंदरतेचे वर्णन सकूराविना पूर्ण होऊच शकत नाही . नाजूक गुलाबी , पांढ - या फुलांनी बहरलेली सकूराची झाडं , पारंपारिक किमोनो घालून आलेल्या सुंदर जपानी तरूणी , संगीत जणू आपण चित्रांच्या दुनियेत आलोय असा भास येथे आलेल्या कोणालाही झाल्याशिवाय राहणार नाही . जपानमधले कावझे हे शहर तर खास चेरी ब्लॉसमसाठी प्रसिद्ध आहे . टोकियोपासून काही तासांवर असलेल्या या शहरातील चेरीच्या वृक्षांना फेब्रुवारी महिन्यात बहर येतो . हा बहर पाहण्यासाठी जपानी लोकच नाही तर जगभरातून पर्यटक येतात . खास चेरी ब्लॉसम फेस्टीव्हल येथे भरतो . मऊ रेशमाच्या कपड्यावर नाजूक जरीचे काम केलेले किमोनो , हातात तितकीच नाजूक छत्री आणि पंखा घेऊन आलेल्या जपानी तरूणी , कुठे पर्यटकांचे मनोरंजन करणा - या गेशा , सुटाबुटातले जपानी पुरूष या घोळख्यात वेगळे दिसणारे पर्यटक यांनी सारा परिसर फुलून जातो . जिथे तिथे सकुराची गुलाबी चादर पसरली असते आणि अशा भुरळ घालणा - या वातावरणात प्रेम झाले नाही तर नवलंच म्हणावे लागेल . जपानी संस्कृतीचे उत्तम दर्शन घडवणारा असा हा सोहळा असतो , पारंपारिक संगीताचे कार्यक्रम , टी हाऊसमध्ये टी पार्टी यांनी हा परिसर भरलेला असतो . चेरी ब्लॉसम हा फक्त काही आठवड्याचा असतो . कावझे शहर त्यासाठी प्रसिद्ध आहे . रस्त्याच्या दुर्तफा गुलाबी फुलांनी बहरलेली ही झाडे पाहताना डोळ्याचे पारणं फिटतं . या परिसरात चेरीची जवळपास ८ हजारांहून अधिक झाडं आहेत . जपानी लोक नेहमी म्हणतात आयुष्य हे सकूराच्या फुलांसारखे असावे . या फुलांचे आयुष्य ते काय ? फक्त दोन आठवड्याचे . पण या दोन आठड्यात दुस - यांच्या चेह - यावर आनंद ती फुलवतात . आता ही फुलं बघायला आपल्याला तिथे जायला मिळले तेव्हा मिळेल पण फोटोमधून मात्र आपण नक्कीच या सुंदर गुलाबी फुलांचा आनंद घेऊ शकतो .


सोशल मीडियावर अभिनेत्री स्वरा भास्करवर आक्षेपार्ह टिप्पणी करणं दिग्दर्शक विवेक अग्निहोत्रीला चांगलंच महागात पडलं . स्वरा भास्करने याबद्दल ट्विटरकडे तक्रार नोंदवली . अखेर ट्विटरने मध्यस्ती करत विवेक अग्निहोत्रीचे ट्विटर अकाऊंट ब्लॉक केले . स्वरा भास्करने केरळचे आमदार पी . सी . जॉर्ज यांच्या एका वक्तव्याचा खरपूस समाचार घेतला होता . जॉर्ज यांनी न्यायाची मागणी करणाऱ्या एका बलात्कार पीडित ननविरोधात अपमानास्पद वक्तव्य केलं होतं . पीडितेने केलेल्या बलात्काराच्या आरोपांवर शंका उपस्थित करताना जॉर्ज यांनी त्या पीडितेलाच वेश्या असं म्हटलं . ‘अत्यंत लज्जास्पद . भारताच्या राजकीय आणि धार्मिक विभाजनावर उपस्थित असलेला हा मळका तवंग . खरंच घृणास्पद वक्तव्य आहे , ’ अशा शब्दांत स्वराने फटकारलं . स्वराच्या या ट्विटवर प्रतिक्रिया व्यक्त करताना विवेक अग्निहोत्रीची जीभ घसरली . लैंगिक अत्याचाराविरोधातील # मीटू मोहिमेशी संदर्भ जोडत अग्निहोत्रीने ‘फलक कुठे आहे ? # MeTooProstituteNun ? , ’ असं ट्विट केलं . या आक्षेपार्ह ट्विटवर स्वरा भडकली . यानंतर स्वरा आणि विवेक यांच्यात वाक्युद्ध रंगलं . अखेर स्वराने ट्विटरकडे याविरोधात तक्रार नोंदवली . स्वराच्या तक्रारीची दखल घेत ट्विटरने विवेक अग्निहोत्रीचे अकाऊंट ब्लॉक केले . ‘तुम्ही तक्रार केलेला ट्विटर अकाऊंट तपासल्यानंतर त्यांचं ट्विट ट्विटरच्या नियमांबाहेरचं असल्याचं आम्हाला आढळलं . आम्ही ते अकाऊंट ब्लॉक केलं , ’ असं उत्तर ट्विटरने दिलं . त्याचे स्क्रिनशॉट शेअर करत स्वराने ट्विटरचे आभार मानले .


मुंबई : तरुण वयात मुंबईच्या क्रिकेट मैदानावर धावांचा पाऊस पाडणाऱ्या विनोद कांबळी आणि सचिन तेंडुलकरची मैत्री सर्वांना परिचीत आहेच , पण आता चक्क विनोद कांबळीने गंमतीत सचिन तेंडुलकरचे पाय धरल्याचे समोर आले आहे . मुंबई टी - 20 क्रिकेट स्पर्धेत अंतिम सामन्यानंतर बक्षिस वितरणावेळी विनोद कांबळीने सचिनचे पाय धरले . त्यावेळी सचिनने त्याला हात देत गळाभेट घेतली . ट्रम्प नाईट मुंबई नॉर्थ ईस्ट आणि शिवाजी पार्क लायन्स यांच्यात अंतिम सामना झाला . या सामन्यात शिवाजी पार्क लायन्सला तीन धावांनी पराभव स्वीकारावा लागला . विनोद कांबळी या संघाचा मेन्टॉर होता . सामना संपल्यानंतर विजेत्या व उपविजेत्या संघाला पदक प्रदान करण्यात आली . बक्षिस वितरण समारंभाला सचिन तेंडुलकर व सुनील गावसकर उपस्थित होते . कांबळीला पदक देण्यासाठी बोलविल्यानंतर त्याने मंचावर येताच सचिनचे पाय धरले . त्यानंतर या शाळेतील दोस्तांची गळाभेटही झाली . गावसकर यांनीही सचिनलाच कांबळीला पदक देण्यास सांगितले .


अमेरिकन ओपन टेनिस स्पर्धेच्या अंतिम फेरीत जपानच्या २० वर्षीय नाओमी ओसाकाने इतिहासाची नोंद केली आहे . अंतिम फेरीत नाओमीने अमेरिकेची आघाडीची टेनिसपटू सेरेना विल्यम्सचा ६ - २ , ६ - ४ अशा सेट्समध्ये पराभव केला . कोणत्याही ग्रँडस्लॅम स्पर्धेचं विजेतेपद मिळवणारी नाओमी ओसाका ही पहिली महिला जपानी खेळाडू ठरली आहे . उपांत्य फेरीत नाओमीने अमेरिकेच्याच मार्गारेट की ची झुंज दोन सेटमध्ये मोडून काढत अंतिम फेरीत प्रवेश मिळवला होता . अंतिम सामन्याआधी सेरेनाविरुद्ध खेळण्याबद्दल प्रश्न विचारला असता नाओमीने , “हा सामना कठीण जाणार आहे याची मला खात्री आहे . पण मला सेरेनाविरुद्ध खेळायचच आहे . ती मला प्रचंड आवडते . ” असं उत्तर दिलं होतं . प्रत्यक्ष सामन्यात सेरेनासमोर नाओमीचा निभाव लागेल असा अंदाज कोणीही बांधला नव्हता , मात्र सर्वांचे ठोकताळे खोटे ठरवत नाओमीने सेरेनाला धक्का देत आपल्या पहिल्या ग्रँडस्लॅम विजेतेपदावर मोहोर कोरली आहे . नाओमी आणि सेरेना यांच्या वयामध्ये अंदाजे १६ - १७ वर्षाचं अंतर आहे . सेरेनाने आपल्या कारकिर्दीत १९९९ साली पहिल्यांदा अमेरिकन ओपन स्पर्धेचं विजेतेपद मिळवलं होतं , यावेळी नाओमी ही अवघ्या १ वर्षाची होती . मात्र प्रत्यक्ष सामन्यात नाओमीने सेरेनाच्या अनुभवाचा आपल्या खेळावर अजिबात दबाव येऊ दिला नाही . सेरेनाच्या प्रत्येक फटक्यांना सफाईदारपणे उत्तर देत नाओमीने आपल्या पहिल्या वहिल्या ग्रँडस्लॅम विजेतेपदाला गवसणी घातली आहे .


सातत्याने फुगवल्या जात असलेल्या आशियाई क्रीडा स्पर्धेतील भारताच्या पथकास अखेर संयोजकांनी टाचणी लावली आहे . मुदत संपल्यानंतर पाठवलेल्या प्रवेशिका स्वीकारण्यास संयोजकांनी नकार दिल्याचे समजते . न्यायालयात धाव घेत तायक्वांदोच्या तीन खेळाडू , तसेच बोट रेस संघाने भारतीय ऑलिंपिक संघटनेस आशियाई क्रीडा स्पर्धेसाठी आपली निवड करण्यास भाग पाडले . भारतीय ऑलिंपिक संघटनेने त्यांची नावेही पाठवली , पण संयोजकांनी अद्याप ती स्वीकारलीच नसल्याचे समजते . ‘आयओए’ने यास दुजोरा दिला आहे , पण क्रीडा मंत्रालयास अद्याप याची काहीही कल्पना नाही . प्रथम अश्वारोहक त्यानंतर तायक्वांदो स्पर्धक न्यायालयात गेले . न्यायालयाच्या आदेशानुसार यांचा संघात समावेश करण्यात आला . हेच बोट रेसिंग संघाबाबत घडले . आता या सर्व प्रवेशिकांबाबतची संदिग्धता ११ ऑगस्टपर्यंत कायम राहील . त्यादिवशी जकार्तामध्ये सदस्य नोंदणी समितीची बैठक आहे . त्या वेळी अंतिम निर्णय होईल .


भारताची माजी जगज्जेती महिला बॉक्सर एल . सरिता देवी व्यावसायिक गटातील पदार्पणाच्या लढतीत हंगेरीच्या सोफिया बेशी हिच्याशी खेळणार आहे . ही लढत तिच्याच शहरात म्हणजे इंफाळ येथे 29 जानेवारीस होणार आहे . हौशी विभागातून जगज्जेतेपदाबरोबर आशियाई विजेतेपदही मिळविणाऱ्या सरिताने अलीकडेच व्यावसायिक बॉक्सर होण्याचा निर्णय घेतला होता . व्यावसायिक गटातून खेळणारी ती भारताची पहिली महिला बॉक्सर आहे . पहिल्याच लढतीत तिच्यासमोर 59 लढतींचा अनुभव असलेल्या हंगेरीच्या सोफिया बेड हिच्याशी पडणार आहेत . या कारकिर्दीत 29 वर्षीय सोफियाने 19 विजय मिळविले आहेत . व्यावसायिक गटातील कारकिर्दीसाठी सरिता अमेरिकेच्या ज्यो क्लॉघ यांचे मार्गदर्शन घेत आहेत . क्लॉघ हे महान बॉक्सिंग खेळाडू महंमद अली यांच्या प्रशिक्षक टीमधील एक असून , त्यांनी इव्हॅंडर होलिफिल्ड यालाही मार्गदर्शन केले आहे . सरिता म्हणाली , " " व्यावसायिक बॉक्सर होण्यामागे हार - जीत हे उद्दिष्ट नाही . कारकिर्दीमधील एक नवी मोहीम म्हणून मी या कारकिर्दीकडे बघत आहे . त्यामुळेच पदार्पणाच्या लढतीतच मी अनुभवी प्रतिस्पर्धीच्या आव्हानाला सामोरे जाणार आहे . एक यशस्वी आणि अनुभवी बॉक्सर म्हणून मला आता कारकीर्द घडवायची आहे . ' '


‘बाहुबली’ आणि ‘बाहुबली २’ या सिनेमांबद्दल आता खरे तर काही बोलण्यासारखे उरलेच नाही . एखादा सिनेमा कोणकोणते रेकॉर्ड मोडू शकतो , यासाठी जेव्हा काही उदाहरणं दिली जातील त्यात बाहुबली सिनेमाचे नाव अर्थात पहिले असेल . या सिनेमात काम केलेल्या प्रत्येक कलाकाराने आपल्या मानधनात घसघशीत वाढही केली . आपल्या सिनेमात या कलाकारांनी काम करावे असे दाक्षिणात्य सिनेसृष्टीतील प्रत्येक निर्मात्याला सध्या वाटत असणार यात काही शंका नाही . पण या शर्यतीत बॉलिवूड निर्मातेही काही मागे नाहीत . अनेक बड्या बॉलिवूड निर्मात्यांनी आपल्या सिनेमात प्रभास , अनुष्का , राणा यांनी काम करावे यासाठी प्रयत्न केले होते . आता तुम्ही म्हणाल बॉलिवूड आणि दाक्षिणात्य भाषांमध्ये बाहुबली सिनेमाने सर्वाधिक कमाई केली म्हणून त्यांना या भाषांमध्ये अधिक मागणी असणार , यात काय विशेष . पण असं नाहीये या कलाकारांना हॉलिवूडमधूनही विचारणा होत आहे . ‘बाहुबली’तल्या ‘भल्लालदेव’च्या रुपात प्रेक्षकांसमोर येणाऱ्या अभिनेता राणा डग्गुबातीला आता हॉलिवूड सिनेमाची लॉटरी लागली आहे . राणाने ‘बाहुबली’ आणि ‘बाहुबली २’मध्ये नकारात्मक भूमिका साकारूनही प्रेक्षकांच्या मनात आपलं एक वेगळं स्थान निर्माण केलं . बाहुबली अर्थात प्रभासच्या तोडीसतोड काम त्याने या दोन्ही सिनेमात केलं . त्यामुळे प्रभास इतकंच कौतुक त्याचंही झालं . त्यामुळेच की काय आता त्याची हॉलिवूडमधील मागणी वाढली आहे . नुकतंच राणाने त्याच्या पहिल्या आंतरराष्ट्रीय प्रोजेक्टची घोषणा केली . यूकेच्या स्टुडिओ ‘द लंडन डिजिटल मुव्ही अॅण्ड टिव्ही स्टुडिओज’ने एशियन अॅम्बेसेडर म्हणून राणाची निवड केलीये . इतकंच नाहीतर राणा डग्गुबतीनं त्यांच्यासोबत एक सिनेमाही करण्याचा निर्णय घेतलाय . पुढच्या वर्षी या सिनेमाच्या चित्रीकरणाला सुरुवात होण्याची शक्यता असल्याचे म्हटले जात आहे . त्यामुळे राणाला आता हॉलिवूडमध्येही बघायला मिळणार या विचाराने त्याचे चाहते सुखावले आहेत . तसंच या हॉलिवूडपटात राणाची नेमकी काय भूमिका असणार याचीही उत्सुकता त्याच्या चाहत्यांना लागली आहे . दरम्यान , सध्या राणा आपला आगामी सिनेमा ‘नेने राजू नेने मंत्री’च्या प्रमोशनमध्ये व्यग्र आहे . हा सिनेमा सध्याच्या राजकारणावर भाष्य करतो . राजकारणात काहीतरी करू पाहणाऱ्या एका व्यक्तीच्या भूमिकेत राणा दिसणार आहे . या सिनेमात राणासोबत काजल अग्रवालचीही महत्त्वपूर्ण भूमिका आहे . तेलगु , तामिळ आणि मल्याळम या तीन भाषांमध्ये येत्या ११ ऑगस्टला हा सिनेमा प्रदर्शित होईल .


सलामीच्या सामन्यात श्रीलंकेवर मात केल्यानंतर , बांगलादेशने आशिया चषकाची मोठ्या दिमाखात सुरुवात केली आहे . मात्र पहिल्या सामन्यातील विजयानंतर बांगलादेशला मोठा धक्का बसला आहे . सलामीवीर तमिम इक्बाल हाताला झालेल्या दुखापतीमुळे स्पर्धेमधून बाहेर गेला आहे . तमिमच्या हाताला झालेली दुखापत बरी होण्यासाठी किमान सहा आठवड्यांचा कालावधी लागणार असल्याचं डॉक्टरांनी सांगितलं आहे . अवश्य वाचा – Asia Cup 2018 : बांगलादेशची श्रीलंकेवर १३७ धावांनी मात श्रीलंकेविरुद्ध सामन्यात फलंदाजी करत असताना तमिमच्या हाताला दुखापत झाली होती . यानंतर तमिमने मैदानातून बाहेर पडणं पसंत केलं . मात्र इतर फलंदाज माघारी परतल्यानंतर तमिम इक्बाल एका हाताने फलंदाजी करण्यासाठी मैदानात उतरला होता . त्याच्या या लढवय्या वृत्तीचं सर्वच स्तरातून कौतुक करण्यात येत होतं . अखेरच्या विकेटसाठी तमिम मैदानात उतरल्यामुळे बांगलादेशने २६१ धावांपर्यंत मजल मारली होती . आशिया चषकात बांगलादेशचा पुढचा सामना अफगाणिस्तानविरुद्ध होणार आहे . अवश्य वाचा – Asia Cup 2018 : लढवय्या ! दुखापतीनंतरही तमिम इक्बालने एका हाताने केली फलंदाजी


बुडापेस्ट येथे सुरु असलेल्या Youth Boxing Championship स्पर्धेत भारताच्या महिला बॉक्सर्सनी आपली धडाकेबाज कामगिरी सुरुच ठेवली आहे . ५७ किलो वजनी गटात भारताच्या साक्षी चौधरीने सुवर्णपदकाची कमाई केली आहे . साक्षीने क्रोएशियाच्या निकोलीना कॅसिकचा पराभव केला . शुक्रवारी याच स्पर्धेत भारताच्या नितूने सुवर्णपदकाची कमाई केली होती . दुसरीकडे भारताच्या अनामिका आणि मनिषा या बॉक्सर्सना रौप्यपदकावर समाधान मानावं लागलं . ५१ किलो वजनी गटात अनामिकाला अमेरिकेच्या डेस्टिनी ग्रेशियाकडून अटीतटीच्या लढाईमध्ये हार पत्करावी लागली . मात्र ६४ किलो वजनी गटात इंग्लंडच्या गेमा रिचर्डसनने मनिषावर एकतर्फी मात केली . याचसोबत भारताच्या जॉनी , अस्था पहावा , भावेश कट्टीमणी , अंकित खटाना , नेहा यादव , साक्षी गायधनी या बॉक्सर्सना उपांत्य फेरीतील पराभवामुळे कांस्यपदकावर समाधान मानावं लागलं .


दिवाळी हा महाराष्ट्रातील एक मोठा सण . थंडीची चाहूल घेऊन येणाऱ्या या सणात दिव्यांना विशेष महत्त्व असते . दिव्यांनी घर उजळून टाकताना आपले मनही त्याप्रमाणे उजळून निघावे अशी यामागची संकल्पना असते . दिवाळीमध्ये फराळाचे पदार्थ , खरेदी यांबरोबरच आणखी एक महत्त्वाची गोष्ट असते ती म्हणजे घराची साफसफाई . दिवाळीला काही दिवस बाकी असताना घरातील सर्व मंडळी एकत्र येत ही साफसफाई करतात . घराचे सौंदर्य खुलण्यास यामुळे निश्चितच मदत होते . आता ही साफसफाई आपण दरवर्षी करत असलो तरीही काही सोप्या गोष्टी लक्षात घेतल्यास हे काम सोपे होण्यास मदत होते . पाहूयात दिवाळीच्या साफसफाईच्यादृष्टीने अशाच काही महत्त्वाच्या टीप्स… १ . घरातील न लागणाऱ्या वस्तू माळ्यावर साठवून न ठेवता लागत नसतील तर त्या टाकून द्या . २ . जुने कपडे , चपला , भांडी यांसारख्या वापरात नसलेल्या परंतु चांगल्या असलेल्या वस्तू एखाद्या सामाजिक संस्थेला किंवा गरीबांना द्या . आपल्याला त्याचा उपयोग नसेल तरी या लोकांना त्याचा निश्चितच फायदा होऊ शकतो . ३ . घरातील कपाटामागील किंवा इतर वस्तूंमागील धूळ आधी झाडूने साफ करा . मगच ओल्या फडक्याने पुसून घ्या . कोरड्याने धूळ साफ केल्यामुळे पाण्याने साफ करताना जास्त खराब होत नाही . ४ . ज्यांना धुळीचा त्रास होतो त्यांनी नाकाला रुमाल बांधून मगच साफसफाईचे काम करण्यास सुरुवात करा . अन्यथा धुळीची अॅलर्जी असल्यास श्वसनाचे त्रास होण्याची शक्यता असते . ५ . घरातील पडदे जास्त वेळा धुतले जात नाहीत . मात्र दिवाळीच्या वेळी हे धुवायला काढताना जास्त काळ साबणाच्या पाण्यात भिजवून ठेवावेत . त्यामुळे त्यामधील मळ लवकर सुटून येण्यास मदत होते . ६ . स्वयंपाकघर किंवा बाथरुममधल्या टाइल्स साफ करताना चांगल्या दर्जाच्या फिनाईलचा वापर करावा . त्यामुळे या टाइल्स चमकण्यास मदत होते . ७ . स्टूल किंवा शिडी यावर चढून साफसफाई करत असताना योग्य ती काळजी घ्यावी अन्यथा अपघात घडण्याची शक्यता असते . ८ . घरातील सर्व व्यक्तींनी साफसफाईच्या कामात सहभाग घ्यावा . अन्यथा घरातील स्त्री एकटीच ही कामे करताना दमून जाते . घरातील लहान मुलांनाही त्यांना शक्य त्या प्रकारची कामे सांगावीत . जेणेकरुन त्यांनाही लहानपणापासूनच साफसफाई करण्याची सवय लागते . ९ . घरातील लोकांना ऑफीस आणि इतर व्यापामुळे साफसफाई करणे शक्य नसल्यास बाहेरच्या लोकांकडून साफसफाई करुन घेण्यात येते . मात्र बाहेरुन लोकांना बोलावताना ती आपल्या किमान ओळखीची असतील याची काळजी घ्यायला हवी . घरातील किमती चीजवस्तू सुरक्षित ठिकाणी ठेवायला हव्यात . १० . स्वयंपाकघरातील सिंक किंवा यासारखी एखादी बंद जागा असेल तर त्याठिकाणी कुबटपणा राहण्याची शक्यता असते . अशावेळी तिथे डांबरगोळ्या किंवा कापूर ठेवावा . त्यामुळे कुबटपणा निघून जाण्यास मदत होतेच पण किडे , मुंग्या , झुरळे यांचा प्रादुर्भाव होत नाही .


चित्रपटात दरोडा दाखवायची पद्धत हॉलीवूडने पल्प फिक्शनमधून उचलली . त्यामध्ये जर नायक बँकेत दरोडा घालणारा असेल तर त्याच्याभोवतीच्या वाईट आर्थिक परिस्थितीवरचा तोडगा म्हणून त्याच्याकडून हे कृत्य घडविले जाई . नैतिकदृष्टय़ा दरोडा वाईट असल्याने चोरलेल्या आयत्या पैशांची विल्हेवाट सामाजिक कामांसाठी करणारा रॉबिनहूडी हिरो दाखवून प्रेक्षकाला त्याबाबत सहानुभूती दाखविली जाई . आता नायक जर पोलीस असेल तर त्याच्याकडून खलनायकांच्या अतिकुशल दरोडय़ाचे सारेच मनसुबे नायकाच्या चलाख मेंदूद्वारे बिघडविले जात . मग अमेरिकेत १९६०च्या दशकापासून इतके बँकदरोडे पडले की त्यातील चलाख दरोडय़ांवर सिनेमाच निघत राहिले . नव्वदीच्या दशकामध्ये दरोडा चित्रपटांची जमात क्वेन्टीन टेरेन्टीनो याने अंतर्बाह्य़ बदलून टाकली . मग दरोडय़ाभोवती गुंफलेल्या माणसांद्वारे मनोरंजनाची आतषबाजी करणारे कलात्मक सिनेमे यायला लागले . आंधळ्यांपासून थेरडय़ांनी बँक लुटण्याच्या चित्रपटांमध्ये व्यक्तिरेखांची उभारणी , अत्यंत बावळट किंवा अत्यंत हुशार व्यक्तींच एकत्रीकरण , आर्थिक किंवा सामाजिक विपन्नावस्था अनुभवणाऱ्या प्रमुख व्यक्तिरेखा आणि अचूक योगायोगांवर घडत किंवा बिघडत जाणारा कथापट यांनी सिनेमा येत राहिले . टेरेन्टीनोच्या सिनेमातील दरोडे बिघडतात . ब्रिटिश दिग्दर्शक गाय रिचीच्या चित्रपटांत दरोडेखोर तिरकस विनोद निर्माण करतात . जेसन स्टेथम अभिनित चित्रपटांत हाणामारीच्या असंख्य शक्यता तयारच असतात . या सगळ्यांपेक्षा वेगळे दरोडेपट स्टीव्हन सोडरबर्ग याच्या चित्रपटांत असतात . ओशन इलेव्हन या जुन्या चित्रपटाचा रिमेक करून वर त्याचे सिक्वेल काढणाऱ्या सोडरबर्गच्या चित्रपटांत योगायोगांसोबत चलाख आणि अतिडोकेबाज व्यक्तिरेखा खच्चून भरलेल्या असतात . अवघड प्रमेय उकलणाऱ्या गणितज्ज्ञाच्या थाटात ते दरोडय़ाचा कार्यक्रम आखतात आणि त्यानुरूप मार्गाला लागतात . काही वर्षांपूर्वी सिनेमा दिग्दर्शनातून निवृत्ती घेणाऱ्या या चित्रकर्त्यांने मध्यंतरी टीव्हीसाठी काम करून मोठय़ा पडद्यावर पुनरागमन करीत ‘लोगन लकी’सारखा देखणा दरोडेपट तयार केला आहे . हॉलीवूडच्या स्टुडिओ यंत्रणेला झुगारून स्वतंत्र वितरण व्यवस्था उभारत सोडरबर्गने हा चित्रपट जगभर पोहोचविण्याचा प्रयत्न केला . भारतात तो आला तेव्हा त्याच्यासोबत लागलेल्या मोठय़ा हॉलीवूड चित्रपटांच्या गर्दीत तो प्रसिद्धीत कमी पडला . काही दिवसांपूर्वी टाइम साप्ताहिकाने तयार केलेल्या अलीकडच्या सवरेत्कृष्ट दरोडेपटांच्या यादीत या चित्रपटाला प्रथम क्रमांक देऊन त्याची कल्ट हीट बनण्याची पूर्ण तयारी करून दिली आहे . सोडरबर्गचा हा चित्रपट ओशन मालिका आणि त्याआधीच्या कलात्मक - व्यावसायिक चित्रपटांच्या सीमारेषेवर वावरणाऱ्या सिनेमांहून अधिक रंजक आणि वेगळा आहे . इथे जिमी ( चॅनिंग टॅटम ) आणि क्लाईड ( अॅडम ड्रायव्हर ) हे लोगन बंधू आणि त्यांच्या उत्कृष्ट नशिबाची गोष्ट सांगितली आहे . जिमी हा पायाने अधू असून एका भल्यामोठय़ा रेसिंग कार स्टेडिअमच्या गटारवाहिन्या दुरुस्ती करणाऱ्या कंपनीत तो काम करीत आहे . क्लाईडचा डावा हात कापण्यात आलेला असल्याने कृत्रिम हाताद्वारे तो एका बारमध्ये मद्य देण्याच्या कार्यात गुंतलेला आहे . जिमीची पत्नी बॉबी ( केटी होम ) त्याला सोडून दुसरे लग्न करून गेलेली आहे आणि या दोघांचे अपत्य असलेली मुलगीही बॉबीकडेच वाढत आहे . जिमीला नोकरीवरून काढून टाकण्याचे घाटले जाते , तेव्हा तो आपला एकहाती भाऊ आणि पाताळयंत्री बहीण मिली ( रायली कियोह ) यांना सोबत घेऊन दरोडा टाकायची योजना आखतो . या दरोडय़ामध्ये तो तुरुंगात असलेल्या जो बँग ( डॅनियल क्रेग ) या स्फोटके बनविण्यातील तज्ज्ञाची मदत घेतो . जो बँग आपल्या दोघा सडाफटिंग भावांना यात सहभागी करून घेण्यासाठी लोगान बंधूंना तयार करतो . ही मोठी दरोडेखोर सेना स्टेडिअममध्ये कार रेसिंगदरम्यान सट्टय़ांवर जमा होणाऱ्या अगणित रकमेला पळवण्यासाठी जिमीची योजना पुढे नेण्यास सज्ज होते आणि नानाविध क्लृप्त्यांची पोतडी उघडण्यास सुरुवात होते . क्लाईडचे निरुपद्रवी गुन्हा करून तुरुंगात जाणे . तेथून जो याला काही काळासाठी तरुंगातून पळण्यास मदत करणे या गोष्टींपासून अनेक घटना दरोडय़ासाठी साहाय्यकारी कशा ठरतील हे चित्रपट प्रत्यक्षात अनुभवणे गरजेचे आहे . इथल्या विनोदाची पातळी धारदार नाही . तरी प्रत्यक्ष दरोडय़ाच्या वेळी जो याचे दैनंदिन वापराच्या साध्या गोष्टीतून स्फोटक बनविताना गणित सोडवून दाखवितानाचे दृश्य , क्लाइड आणि इतरांची दरोडादरम्यान टोकाला जाऊ पाहणारी क्षुल्लक भांडणे ही सारी जमलेली रंजनभट्टी आहे . सोडरबर्गच्या चित्रपटांतील सर्वच कलाकार नाणावलेले असतात . इथेही पहिल्या फळीतील डॅनियल क्रेग , चॅनिंग टॅटम , हिलरी स्वँक , केटी होम यांसोबत अॅडम ड्रायव्हर यांच्या अभिनयाची स्पर्धा पाहायला मिळते . पटकथेपासून ते दृश्याकर्षकतेसाठी यंदाच्या उत्तम चित्रपटांमध्ये लोगन लकीचा समावेश होऊ शकतो . आपल्याकडच्या चित्रगृहात हमखास चुकलेल्या प्रेक्षकांनी जरूर या दरोडा उद्योगाची झलक अनुभवायला हवी .


साधारण एकसारख्या दिसणाऱ्या पण नावं वेगवेगळी असलेल्या पदार्थांमध्ये आपला नेहमीच संभ्रम उडतो . आता योगर्ट आणि दह्याचेच घ्या ना ! दह्याचा फार पूर्वीपासून भारतीयांच्या आहारामध्ये समावेश होतो , पण हल्ली सुपर मार्केटमध्ये मिळणाऱ्या योगार्टचाही आपल्या आहारामध्ये समावेश होऊ लागला आहे . हे पदार्थ दिसायला एकसारखेच दिसतात . म्हणून आपला संभ्रम अधिक वाढतो . अनेकदा योगर्टला दही समजण्याची चूक आपण करतो , पण या दोन्ही पदार्थांमध्ये फरक आहे आणि तो आपल्याला जाणून घ्यायला हवा . Healthy Living : दही कधी खावे ? योगर्ट हा मुळचा तुर्की भाषेतील शब्द आहे . प्राचीन मेसोपोटामिया संस्कृतीत या पदार्थाचा उल्लेख आढळतो . हजारो वर्षांपासून मध्यपूर्व देशांतील खाद्यसंस्कृतीमध्ये योगर्टचा वापर केल्याचेही संदर्भ आढळतात . दह्याप्रमाणे दुधावरील किण्वन प्रक्रियेने योगर्ट तयार होतं . दुधामध्ये असणाऱ्या लॅक्टोजचे किण्वन होऊन लॅक्टीक आम्लाची निर्मिती होते . योगर्ट तयार करण्यासाठी ‘योगर्ट कल्चर’चा वापर केला जातो . म्हणजे ज्या जिवांणूपासून योगर्ट तयार होतं त्यांची पैदास केली जाते . यासाठी प्रामुख्याने गायीच्या दुधाचा वापर केला जातो . बाजारात योगर्टचे अनेक प्रकार उपलब्ध आहे यात ‘फोझन योगर्ट’ , ‘स्वीट योगर्ट’ , ‘फ्लेवर्ड योगर्ट’ असे अनेक प्रकार आहेत . त्यातून भारतीय बाजारपेठेत ‘फ्लेवर्ड योगर्ट’ला जास्त पसंती आहे . वेगवेगळ्या फळांच्या चवीत फ्लेवर्ड योगर्ट बाजारात मिळते . Healthy Living : शरीरातील लोहाचे प्रमाण वाढवण्यासाठी ‘हे’ पदार्थ खा !


व्हॉट्सअॅप हे सध्या सर्वात मोठ्या प्रमाणात वापरले जाणारे सोशल मीडिया माध्यम आहे . युजर्सच्या सोयीसाठी कंपनीकडून युजर्सना नवनवीन सुविधा देण्यात येतात . त्याचप्रमाणे कंपनीने काही दिवसांपूर्वी बहुप्रतिक्षित असे ‘डिलिट फॉर एव्हरिवन’ हे फीचर लाँच केले होते . त्यामुळे चुकून पाठवलेले मेसेज काही मिनिटांच्या आता युजर्सना डिलीट करण्याची सुविधा देण्यात आली होती . मात्र आता या फीचरमध्ये काहीसा बदल केल्याचे कंपनीने कळवले आहे . समोरच्याला पाठवलेला एखादा मेसेज तुम्ही डिलीट केलात आणि मेसेज पाठविलेल्या व्यक्तीचा फोन बंद असेल तर त्याला फोन सुरु केल्यावर तो मेसेज मिळणार आहे . त्यामुळे तुमच्याकडे मेसेज डिलीट केल्याचे दिसले तरीही समोरच्या व्यक्तीला तो मेसेज मिळू शकणार आहे . आपल्याकडून चुकून एखादा मेसेज नको त्या व्यक्तीला गेल्यानंतर तो संबंधित व्यक्तीपर्यंत पोहोचण्यापूर्वीच डिलिट किंवा अनसेंड करता आला तर असा विचार अनेकांच्या मनात होता . याबद्दल अनेकांनी व्हॉट्सअॅपजवळ अशाप्रकारच्या फीचरची मागणीही केली होती . सप्टेंबर महिन्यात या फीचरची चाचणी व्हॉट्सअॅपने केली होती आणि बऱ्याच प्रतिक्षेनंतर अखेर ते फीचर लाँचही करण्यात आले . अशाप्रकारे मेसेज रिकॉल करण्याचा कालावधी सुरुवातीला ७ मिनिटे आहे . समोरच्याला मेसेज डिलीट केल्याची रिक्वेस्ट १ तास ८ मिनिटे आणि १६ सेकंदात मिळणे आवश्यक आहे . पण आता ही रिक्वेस्ट मिळण्याचा कमाल कालावधी निश्चित करण्यात आला आहे . पण या फीचरचा होणारा गैरवापर लक्षात घेऊन कंपनीने ही नवीन सुविधा लाँच केली आहे . खूप आधी केलेला मेसेजही अनेकांकडून डिलीट केला जाऊ लागला . असे होऊ नये म्हणून १३ तास ८ मिनिटे आणि ६० सेकंदात समोरच्याला तुम्ही मेसेज डिलीट केल्याचा संदेश न मिळाल्यास त्याला मेसेज डिलीट केला तरीही वाचता येणार आहे . हे फिचर पुढील आठवड्यात कार्यरत होईल असे बोलले जात आहे . सध्या ‘डिलिट फॉर एव्हरिवन’ हे फिचर अँड्रॉईड , आयफोन यांच्यासाठी उपलब्ध आहे . त्या सगळ्यांना या नवीन फीचरचा लाभ मिळणार आहे .


दक्षिण आफ्रिकेतील विश्वकरंडक फुटबॉल वुवुझेलाने गाजवली होती , तर आता रशियातील स्पर्धेत " लॉसकास ' हे वाद्य स्पर्धा गाजवणार असेच दिसत आहे . लॉसकॉस याचा अर्थ आहे चमचा . त्याच्यापासून तयार झालेले हे वाद्य रशियात चांगलेच लोकप्रिय आहे . त्याने स्पर्धा स्टेडियम दुमदुमणार , असेच दिसत आहे . दक्षिण आफ्रिकेतील आठ वर्षांपूर्वीच्या स्पर्धेने प्लॅस्टिकचा तो वुवुझेला भोंगा जगभरात पोचला होता . आता रशियातील स्पर्धेद्वारे लॉसकास जगभरात पोचेल , अशी अपेक्षा बाळगली जात आहे . वुवुझेलाचा दणदणाट होता , तर लॉसकॉस हे तुलनेत मंजूळ वाद्य आहे . रशियाने या वाद्याचा यापूर्वीच उपयोग सुरू केला आहे . स्पर्धेतील संघाचे स्वागत लोककलाकारांनी हेच वाद्य वाजवून केले होते . तीन लाकडी चमच्यांच्या मदतीने निर्माण केलेल्या संगीताने संघांचेही लक्ष वेधले होते . रशियातील नामवंत रचनाकार रुस्तम नुगामानोव यांनी त्यास जास्त आकर्षक स्वरूप दिले आणि त्यातून " स्पून ऑफ व्हिक्टरी ' तयार झाले आणि त्यालाच स्पर्धेचे अधिकृत वाद्य म्हणून पसंती मिळाली , असे सांगितले जात आहे . घंटेसारखा नाद करणारे त्रेश्तोका , खडे अथवा आवाज करणाऱ्या वस्तू एखाद्या बंद भांड्यात टाकून ते हलवून आवाज होणारे शाकार आणि लॉसकॉस याचा विचार झाला होता ; मात्र जागतिक फुटबॉल महासंघास खेळाडूंचे लक्ष विचलीत करणारे वुवुझेलासारखे वाद्य नको होते किंवा ब्राझीलमध्ये असलेले कॅक्सिरोलाही नको होते . कॅक्सिरोलाचा आवाज खूप मोठा होता आणि त्याच्यावर कोणालाही सूर धरता येत नाही , असे सांगण्यात आले . अखेर लॉसकॉसची निवड झाली . आता एकाचवेळी सर्वांनी लॉसकॉस वाजवण्यात घेतले , तर काय होईल , याबाबत आत्ताच कोणीही काहीही बोलण्यास तयार नाही . रशियाची लढत काही तासांवरच आली आहे . त्या वेळी नेमके उत्तर मिळेल , असेच सांगितले जात आहे .


नान्जिंग / मुंबई : पी . व्ही . सिंधू आणि किदांबी श्रीकांत यांनी जागतिक बॅडमिंटन स्पर्धेतील भारतीय यशोमालिका कायम ठेवली . किदांबी श्रीकांतला विजयासाठी संघर्ष करावा लागला असला , तरी सिंधूने सहज विजय मिळवून उप - उपांत्यपूर्व फेरी गाठली . साई प्रणीतचा विजय समाधान देणारा असला तरी , एच . एस . प्रणॉयच्या पराभवाचा धक्का भारताला बसला . समीर वर्माही पराभूत झाला . सिंधूने आगामी लढतींची चांगली तयारी करताना फित्रियानीचा 21 - 14,21 - 9 असा 35 मिनिटांतच पराभव केला . पारडे सतत बदलणाऱ्या लढतीत श्रीकांतने स्पेनच्या पाब्लो अबियन याला तीन गेमच्या लढतीत 21 - 15,12 - 21,21 - 14 असे हरवले . साई प्रणीतने ईस एन्रिक पेनाल्वेर याला 21 - 18,21 - 11 असे हरवले . दुहेरीत मनू अत्री - सुमीत रेड्डी , सात्विक साईराज - चिराग शेट्टी ( पुरुष ) आणि अश्विनी पोनप्पा - सिक्की रेड्डी ( महिला ) यांचे आव्हान संपले . समीर वर्माने लीन दान , तसेच त्याच्या चाहत्यांना चांगली लढत दिली , पण पाऊण तासाच्या लढतीत तो अखेर 17 - 21,14 - 21 असा पराजित झाला . मात्र , यापेक्षाही प्रणॉयची हार धक्कादायक होती . अकरावा मानांकित प्रणॉय ब्राझीलच्या इगॉर कोएल्होविरुद्ध पराजित झाला . त्याने पहिला गेम 21 - 8 असा सहज जिंकला , पण त्यानंतरचे दोन गेम 16 - 21,15 - 21 असे गमावत 55 मिनिटे चाललेल्या लढतीत हार पत्करली . सिंधूने सुरवातीस प्रतिस्पर्धीस जाणून घेतले , त्या वेळी आघाडी तसेच सर्व्हिस वेगाने बदलली , पण काही वेळातच 6 - 4 आघाडीवरून 11 - 6 झेप घेतली . त्या वेळी प्रतिस्पर्धीस चुका करण्यास भाग पाडले होते . आगामी लढती लक्षात घेऊन सिंधूने दीर्घ रॅलीजचा जणू सराव केला , तसेच ड्रॉप्स शॉट्सही प्रभावी होते . दुसऱ्या गेमच्या सुरवातीस 40 हून जास्त शॉट्सची रॅली झाली , सिंधू काही वेळ मागेही पडली , पण कोर्टच्या दोन्ही कोपऱ्यात शटलची अचूक पेरणी करीत सिंधूने आघाडी घेतली आणि ती वाढवतच नेली . निर्णायक गेमच्या अंतिम टप्प्यात सलग सहा गुण जिंकत श्रीकांतने आगेकूच केली खरी , पण त्यालाही खेळातील चढ - उतार सलत असतील . स्पेनच्या प्रतिस्पर्ध्याने बचाव आणि आक्रमणाची घातलेली सांगड श्रीकांतची डोकेदुखी वाढवत होती . पहिला गेम जिंकल्यावर दुसऱ्या गेममध्ये त्याने सलग सात गुण गमावले . निर्णायक गेममध्ये त्याने 11 - 11 बरोबरीनंतर खेळ उंचावत विजय मिळविला . पहिला गेम जिंकल्यावर चुका झाल्या . या चुका तिसऱ्या गेमच्या सुरवातीसही झाल्या . नेमके काय चुकत होते तेच कळत नव्हते . त्या वेळी मी खूप काही करून बघितले होते . पराजित होता होता वाचलो आहे . आता मार्गदर्शकांबरोबर चर्चा केल्याशिवाय स्वस्थता लाभणार नाही . - किदांबी श्रीकांत


भारतीय क्रिकेटमध्ये ‘द वॉल’ या नावाने परिचीत असणाऱ्या राहुल द्रविडकडे भारताच्या युवा क्रिकेटची जबाबदारी पुन्हा नव्याने देण्यात येणार आहे . बीसीसीआयमधल्या सूत्रांनी याविषयीची माहिती दिली आहे . मार्चमध्ये द्रविडचा करार संपुष्टात आला होता . बीसीसीआयने द्रविडसोबत केलेल्या करारामध्ये प्रशिक्षकपदाचा कालावधी वाढवून दिला जाऊ शकतो अशी अट घातली होती . मात्र अनिल कुंबळेसोबतच्या करारात ही अट नसल्याने बीसीसीआयने प्रशिक्षकपदासाठी अर्ज मागवले होते . बीसीसीआयच्या नवीन नियमांनूसार , राष्ट्रीय संघाच्या प्रशिक्षकांना यापुढे दोन वर्षांचा कालावधी मिळणार असून या कालावधीत त्यांना कोणत्याही आयपीएल संघाचं प्रशिक्षकपद सांभाळता येणार नाहीये . त्यामुळे येत्या वर्षापासून द्रविडला दिल्ली डेअरडेविल्सच्या संघाचा राजीनामा द्यावा लागू शकतो . बीसीसीआयने प्रशिक्षकपदाच्या नियुक्तीकरता स्थापन केलेल्या क्रिकेट अॅडवायजरी कमिटीने याआधीच द्रविडच्या नावाला आपली पसंती दिली आहे . द्रविडसोबत सर्व आर्थिक बाबी नक्की झाल्यानंतर समिती द्रविडच्या पसंतीवर आपली अधिकृत मोहर उमटवणार असल्याचं समजतंय . जुलै महिन्यात भारताचा १९ वर्षाखालचा संघ इंग्लंडच्या दौऱ्यावर जाणार आहे . जिथे भारतीय संघ २ कसोटी आणि ५ वन - डे सामने खेळणार आहे . कोर्टाने नियुक्त केलेल्या समितीचे सदस्य रामचंद्र गुहा यांनी आपल्या पदाचा राजीनामा देताना समितीचे अध्यक्ष विनोद राय यांना एक पत्र लिहीलं होतं . ज्यात बीसीसीआयच्या ढिसाळ कारभारावर गुहा यांनी बोट ठेवलं होतं . प्रशिक्षकांना आयपीएलमध्ये काम करता यावं यासाठी बीसीसीआयने कराराचा कालावधी मुद्दाम १० महिन्यांचा ठेवल्याचा आरोप गुहा यांनी केला होता . यात त्यांनी द्रविडचं नाव घेतलं नसलं तरी त्यांचा रोख हा द्रविडकडे होता . या प्रकरणानंतर नाराज झालेल्या द्रविडने बीसीसीआयला पत्र लिहून या विषयावर खुलासा मागितला होता , ज्यावर द्रविडकडून कोणत्याही पद्धतीने कराराचा भंग झाला नसल्याचं स्पष्टीकरण बीसीसीआयने दिलेलं होतं . युवा संघ उभारण्यात राहुल द्रविडचा मोठा वाटा आहे . सध्याच्या संघातील तरुण खेळाडूंची कामगिरी पाहता राहुल द्रविड पुन्हा संघाचा प्रशिक्षक म्हणून येणं ही नक्कीच आशादायी गोष्ट आहे .


शालेय वयामध्ये मोठय़ा प्रमाणात शीतपेये , लाल आणि प्रक्रिया केलेले मांस तसेच कमी प्रमाणात पालेभाज्या खाल्ल्यामुळे युवकांमध्ये स्तनाचा कर्करोग होण्याचा धोका अधिक असल्याचा इशारा एका नव्या अभ्यासात देण्यात आला आहे . संशोधकांनी यासाठी ३३ ते ५२ वर्षे वयोगटातील ४५ हजार २०४ महिलांची माहिती गोळा केली . यामध्ये त्या शाळेमध्ये कोणत्या प्रकारचा आहार घेत होत्या , याबाबतचे प्रश्नही विचारण्यात आले . स्तनाच्या कर्करोगाची लक्षणे आढळून येण्यासाठी अनेक वर्षे लागतात . त्यामुळे यामध्ये महिलांची १९९८ पासूनची माहिती गोळा करण्यात आली होती . महिलांना कमी वायामध्ये स्तनाचा कर्करोग होण्यासाठी कोणते घटक कारणीभूत ठरतात याचा यामध्ये अभ्यास करण्यात आला , असे अमेरिकेच्या लॉस एंजेल्स येथील कॅलिफोर्निया विद्यापीठाचे प्राध्यापक कॅरिन ब मायकेल यांनी म्हटले आहे . कमी प्रमाणात पालेभाज्या खाणे , साखरेचे प्रमाण जास्त असलेले पदार्थ जास्त खाणे यासह शीतपेये , लाल आणि प्रक्रिया केलेले मांस खाणे यामुळे रक्तातील दाह वाढतो . याचा आणि कर्करोगचा संबंध असल्याचे दिसून आल्याचे संशोधकांनी सांगितले . नेहमीचा आहार घेतल्याने शरीरामध्ये तीव्र दाह निर्माण होतो . तसेच त्यामुळे तरुण वयामध्येच स्तनाचा कर्करोग वाढण्याचा धोका बळावतो . तरुण वयामध्ये शरीरासाठी समतोल असणारा आहार आवश्यक असल्याचे मायकल यांनी म्हटले आहे . हे संशोधन कॅन्सर ऐपिडेमिओलॉजी , बायोमार्कर अॅण्ड प्रिवेन्शन नियतकालिकामध्ये प्रसिद्ध करण्यात आले आहे .


दिएगो फोर्लानची हॅट्ट्रिक ; ५ - ० अशा विजयासह गुणतालिकेत अव्वल मोक्याच्या क्षणी गोल करून प्रतिस्पर्धी संघांना हतबल करणाऱ्या केरळा ब्लास्टर्स संघाला शनिवारी यजमान मुंबई सिटी एफसीसमोर शरणागती पत्करावी लागली . अंधेरी क्रीडा संकुलात झालेल्या इंडियन सुपर लीग फुटबॉल स्पध्रेच्या या सामन्यात उरुग्वेचा आघाडीपटू दिएगो फोर्लानने केरळवर गोल‘ब्लास्ट’ केला . फोरलानची हॅट्ट्रिक आणि ब्रिटो अल्व्हेस व लुसियन गोइयन यांच्या प्रत्येकी एका गोलने मुंबईला ५ - ० असा दणदणीत विजय मिळवून दिला . या विजयाबरोबर मुंबईने घरच्या मैदानावरील अपयशाचा पाढा पुसला आणि गुणतालिकेत अव्वल स्थानही पटकावले . उरुग्वेचा दिग्गज फुटबॉलपटू फोर्लानच्या चाहता वर्गात दिवसेंदिवस होणाऱ्या वाढीचा प्रत्यय या लढतीत आला . फोर्लानच्या नावाचे आणि छायाचित्रांचे फलक संपूर्ण स्टेडियममध्ये झळकत होते . फोर्लाननेही प्रेक्षकांच्या या प्रेमाला चटकन प्रतिसाद दिला . चौथ्या मिनिटाला अर्जेटिनाचा मध्यरक्षक मॅटीयास डेफेडेरिकोने दिलेल्या पासवर फोरलानने सहज गोल केला . केरळचा गोलरक्षक ग्रॅहम स्टॅक याला काही समजायच्या आत फोर्लानने मुंबईला १ - ० अशी आघाडी मिळवून दिली . १३व्या मिनिटाला कॉर्नरवरून आलेल्या चेंडूवर सुनील छेत्रीचा गोल करण्याचा प्रयत्न स्टॅकने रोखला . सुनीलने डाव्या पायाच्या टाचाने गोल करण्याचा प्रयत्न केला . सुनीलच्या या प्रयत्नाने युरो चषक स्पध्रेतील हंगेरीविरुद्ध ख्रिस्तियानो रोनाल्डोने केलेल्या गोलची आठवण झाली . पुढच्याच मिनिटाला फोर्लानने फ्री किकवर गोल करून मुंबईची आघाडी दुप्पट केली . मध्यंतरानंतर केरळकडून आक्रमक खेळ अपेक्षित होता , परंतु मुंबईच्या बचावफळीसमोर त्यांचा टिकाव लागला नाही . ६३व्या मिनिटाला फोर्लानने हॅट्ट्रिक पूर्ण करताना मुंबईची बाजू अधिक भक्कम केली . आपली कामगिरी चोख बजावणाऱ्या फोर्लानला माघारी बोलावण्याचा निर्णय प्रशिक्षकांनी घेतला . त्यानंतर ब्रिटो अल्व्हेसने ६९व्या मिनिटाला व लुसियन गोइयनने ७३व्या मिनिटाला हेडरद्वारे गोल करून मुंबईच्या विजयाचा मार्ग सुकर केला .


बघता बघता २०१६ वर्ष संपले , हे वर्ष कधी आले कधी गेले हे कळलेच नाही . सुखाच्या दुःखाच्या , आनंदाच्या , विरहाच्या अनेक आठवणी ठेऊन हे वर्ष निघून गेले . नवे वर्ष म्हटल्यावर पुन्हा एकदा नव्या जोमाने कामाला लागण्याचा संकल्प तुम्ही केला असेल . हे वर्ष जास्तीत जास्त आनंदाने , प्रियजनांच्या सहसावात , प्रगती आणि भरभराटीने जावे अशी सर्वांची इच्छा असते . याच गोष्टी मनात ठेऊन आपण आपल्या आप्तेष्टांचेही हित चिंतत असतो . सरत्या वर्षाची संध्याकाळ आणि नवीन वर्षाची पहाट आपल्या आवडत्या व्यक्तींसोबत कुणाला घालवायला आवडणार नाही . त्या दृष्टीने बहुतेक जण नियोजन पण करीत असतील परंतु ज्यांच्या काही जवळच्या व्यक्ती तुमच्यापासून दूर देखील राहत असतील . त्यांना आपण फोनकरुन किंवा एसएमएस करुन शुभेच्छा देणे अगत्याचे आहे . मित्र मैत्रिणींना शुभेच्छा देऊन त्यांचे आपल्या आयुष्यातील स्थान अढळ आहे असे आपण जरुर सांगू शकतो . काही लोकांची आठवण आपण रोज काढत नाही हे सत्य आहे परंतु जेव्हा त्या व्यक्ती समोर येतात तेव्हा आपण एकमेकांना विसरलो हे कधी पटतच नाही . अशा सर्व नातेवाईक , मित्रांना शुभेच्छा पाठवा आणि तुमच्या जीवनात त्यांचे स्थान अनन्यसाधारण आहे याची जाणीव करुन द्या . १ . सोनेरी पहाट , नव्या स्वप्नांची नवी लाट , नवा आरंभ , नवा विश्वास , नव्या वर्षाची हीच तर खरी सुरवात… नववर्षाच्या हार्दिक शुभेच्छा ! २ . सरत्या वर्षाला निरोप देत नवी स्वप्न , नव्या आशा , नवी उमेद व नाविन्याची कास धरत नवीन वर्षाच स्वागत करू . आपली सर्व स्वप्ने , आशा , आकांशा पूर्ण होवोत या प्रार्थनेसह नवीन वर्षाच्या हार्दिक शुभेच्छा ! ३ . गेलं ते वर्ष , गेला तो काळ , नवीन आशा अपेक्षा घेवून आले नवीन साल . नवीन वर्षाच्या हार्दिक शुभेच्छा ४ . पुन्हा एक नवीन वर्ष , पुन्हा एक नवी आशा , तुमच्या कर्तॄत्वाला पुन्हा एक नवी दिशा नवीन संकल्प नवीन वर्ष . नववर्षाच्या हार्दिक शुभेच्छा ५ . एक दिवस मंतरलेला , नव्या वाऱ्याने भरलेला ; जगून घ्यावे सारे सारे , आकांक्षांचे नवे वारे… . नववर्षाच्या हार्दिक शुभेच्छा ६ . चला या नवीन वर्षाचं स्वागत करूया… . जुन्या स्वप्नांना नव्याने फुलवुया ७ . पाकळी पाकळी भिजावी अलवार त्या दवाने , फूलांचेही व्हावे गाणे असे जावो नवे वर्ष आनंदाने ८ . पाहता दिवस उडून जातील , तुझ्या कर्तृत्वाने दिशा झाकोळून जातील , आशा मागील दिवसांची करु नको , पुढील दिवस तुझे सोन्याने न्हाऊन निघतील… . नवीन वर्षाच्या अनेक शुभेच्छा ! ९ . नवीन वर्षाच्या सुरुवातीला केलेले सर्व संकल्प , निदान या वर्षी तरी पूर्ण होवोत या खऱ्याखुऱ्या शुभेच्छा . . १० . नव्या या वर्षी आकाशी रंग उधळले नवे , प्रत्येक क्षण साठव मनात होऊ दे त्यांचे थवे ११ . येवो समृद्धी अंगणी , वाढो आनंद जीवनी , तुम्हासाठी या शुभेच्छा , नववर्षाच्या या दिनी


भारत विरूद्ध इंग्लंड तिसऱ्या कसोटीत भारताने इंग्लंडवर २०३ धावांनी विजय मिळवला . सामन्याच्या पाचव्या आणि अंतिम दिवशी भारताने या मालिकेतील आपल्या विजयाचे खाते उघडले असून सध्या भारत २ - १ ने पिछाडीवर आहे . इंग्लंडकडून बटलर - स्टोक्स जोडीने सामना वाचवण्याचा प्रयत्न केला . त्यांनी १७९ धावांची भागीदारी करत इंग्लंडच्या डावाला आकार दिला . पण अखेर नव्या चेंडूवर भारताच्या जसप्रीत बुमराने ५ बळी टिपून इंग्लंडच्या डावाला सुरूंग लावला आणि भारताला इंग्लंडच्या भूमीत ४ वर्षांनी विजय मिळवून दिला . या व्यतिरिक्त , पहिल्या डावात ९७ तर दुसऱ्या डावात १०३ धावा करणाऱ्या कर्णधार विराट कोहलीला सामनावीर घोषित करण्यात आले . एकूण ५ खेळाडूंचे या सामन्यात मोलाचे योगदान दिले . त्यामुळे भारताला आपला पहिला विजय नोंदवता आला . १ . विराट कोहली – भारताचा कर्णधार विराट कोहली हा कामगिरीतील सातात्यासाठी ओळखला जातो . पण भारताला गेल्या दोन सामन्यात हार पत्करावी लागल्यामुळे त्याच्या कामगिरीवर प्रश्नचिन्ह उपस्थित झाले होते . पहिल्या सामन्यात विराटने चांगली कामगिरी केली होती . पण दुसऱ्या सामन्यात तो अपयशी ठरला होता . त्यामुळे त्याच्यावर टीकेची झोड उठली होती . त्यातच त्याला दुखापतीने ग्रासले असल्यामुळे त्याच्या सहभागाबाबतही प्रश्न उपस्थित झाले होते . पण अखेर विराटने सामन्यात पहिल्या डावात ९७ तर दुसऱ्या डावात १०३ धावा केल्या आणि आपली उपयुक्तता सिद्ध केली . २ . अजिंक्य रहाणे – गेल्या अनेक सामान्यांपासून चर्चेचा विषय ठरलेला अजिंक्य रहाणे याला या सामन्यात सूर गवसला . त्याने विराट कोहली बरोबर उत्तम भागीदारी करत पहिल्या डावात भारताला भक्कम स्थितीत पोहोचवले . उपकर्णधार म्हणून त्याची खेळी भारताला सुखावणारी ठरली . त्याने ८१ धावा करून भाफ्रंटच्या डावाला आकार दिला . ३ . चेतेश्वर पुजारा – भारताच्या मधल्या फळीतील फलंदाज चेतेश्वर पुजारा याने अखेर आपल्यावरील टीकांना या सामन्यात उत्तर दिले . त्याने दुसऱ्या डावात भारतीवय डावाला सावरण्याचे काम केले . सामनावीर विराट कोहलीबरोबर त्याने मोठी भागीदारी केली . पुजाराने ७२ धावांची संयमी केल्ली करून भारताच्या डावाला दिशा दिली . ४ . हार्दिक पांड्या – भारताचा अष्टपैलू खेळाडू हार्दिक पांड्या याने या सामन्यात अत्यंत सुंदर गोलंदाजी केली . प्रशिक्षक रवी शास्त्री आणि विराट कोहली याने सुरुवातीपासून हार्दिकवर विश्वास दाखवला होता . तो विश्वास सार्थ ठरवत त्याने पहिल्या डावात आघाडीच्या ५ फलंदाजांना बाद केले . तसेच भारताच्या दुसऱ्या डावात तडाखेबाज अर्धशतक केले . ५ . जसप्रीत बुमरा – भारताचा वेगवान गोलंदाज जसप्रीत बुमरा याने दुसऱ्या डावात भेदक मारा केला . त्याने इंग्लंडचे ५ बळी तंबूत धाडले . बेन स्टोक्स आणि जोस बटलर यांनी डावाला आकार दिला होता . पण नवीन चेंडू घेतल्यानंतर बुमराने इंग्लंडच्या डावाला सुरुंग लावला .


वैज्ञानिकांनी प्रथमच मानवी मूळ पेशींपासून हृदयाचे ठोके नियंत्रित करणारा पेसमेकर तयार केला आहे . पेसमेकर हा हृदयाला विद्युत स्पंदने देऊन ठोक्यांचे नियंत्रण करीत असतो . मॅकएवेन सेंटर फॉर रिजनरेटिव्ह मेडिसिन या कॅनडातील संस्थेने याबाबत संशोधन केले आहे . माणसातील बहुउद्देशी मूळ पेशी घेऊन त्यांची २१ दिवस वाढ केली असता त्यात नैसर्गिक पेसमेकरच्या पेशी तयार होतात . या मानवी पेसमेकरच्या पेशी उंदरांच्या हृदयात बसवल्या असता त्यांनी जैविक पेसमेकरसारखे कार्य केले , त्यातून विद्युत स्पंदने हृदयाला मिळाली व त्याचे आकुंचन - प्रसरण सुरू झाले . बहुउद्देशी मूळ पेशींपासून २०० विविध प्रकारच्या पेशी तयार होत असतात व त्यातून विविध अवयवांची निर्मिती होत असते . सिनोआट्रियल नोड पेसमेकर हा हृदयाचा नैसर्गिक पेसमेकर असतो . व तो हृदयाचे ठोके नियंत्रित करीत असतो . पेसमेकरमध्ये बिघाड झाला तर हृदयाचे ठोके अनियमित पडतात . व इलेक्ट्रॉनिक पेसमेकर लावावा लागतो . पेसमेकर पेशी तयार करण्यात यश आल्याने नैसर्गिक पेसमेकरचे कार्यही समजले आहे . जैविक पेसमेकर हे इलेक्ट्रॉनिक पेसमेकरला पर्याय ठरणार आहेत . अनेकदा इलेक्ट्रॉनिक पेस मेकर लहान मुलात गैरसोयीचे असतात व हृदयाच्या आकारात बदल झाल्यास ते चुकीचा प्रतिसाद देतात . पेसमेकर पेशी आम्ही पेट्रीडिशमध्ये विकसित केल्या असे मॅकवेन सेंटरचे संचालक डॉ . गॉर्डन केलर यांनी सांगितले . हे जैविक पेसमेकर तयार करण्यासाठी योग्य रेणूंकडून योग्य संदेश जाणे आवश्यक असते . हे संशोधन नेचर बायॉलॉजी या नियतकालिकात प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


ख्रिस्तियानो रोनाल्डोच्या रेयाल माद्रिदने अखेर स्पॅनिश फुटबॉल लीगच्या विजेतेपदाच्या शर्यतीत लिओनेल मेस्सीच्या बार्सिलोनास मागे टाकत बाजी मारली . रेयालने मॅलागाचा २ - ० असा पराभव करीत विजेतेपद ३३ वे ला लिगा विजेतेपदावर शिक्कामोर्तब केले . रोनाल्डोने या स्पर्धेतील या मोसमातील ४० वा गोल करीत रेयालचे खाते उघडले आणि करीम बेनझेमाने उत्तरार्धातील दहाव्या मिनिटास गोल करीत रेयालचे यश पक्के केले . ही लढत रेयालने गमावली असती , तर बार्सिलोनाने ही स्पर्धा जिंकली असती . मेस्सीच्या बार्सिलोनाने अखेरच्या साखळी लढतीत एईबारचा पिछाडीवरून ४ - २ असा पराभव केला . व्यावसायिक फुटबॉल कारकिर्दीतील संस्मरणीय दिवसात याची गणना होईल . खेळाडू म्हणून रेयालसाठी यशस्वी झालो होतो . आता त्यांचा मार्गदर्शक म्हणूनही जिंकलो आहे , असे रेयालचे मार्गदर्शक झिनेदिन झिदान यांनी सांगितले . रेयालला विजेतेपद निश्चित करण्यासाठी बरोबरी पुरेशी होती . आक्रमक रेयालला रोनाल्डोने काही मिनिटांतच खाते उघडून दिले आणि त्यांचे विजेतेपद निश्चित झाले . रेयालचा कस त्यानंतर मॅलागाने पाहिला खरा ; पण रोनाल्डो व त्याच्या सहकाऱ्यांनी ताकद सिद्ध केली . आर्सेनलला आर्थिक फटका लंडन ः आर्सेनल २० वर्षांत प्रथमच चॅम्पियन्स लीगसाठी पात्र ठरण्यात अपयशी ठरले . यामुळे आगामी मोसमात त्यांचे उत्पन्न साडेसहा कोटी डॉलरनी ( सुमारे पाच कोटी पौंड ) कमी होईल , असा अंदाज आहे . आर्सेनलने एव्हर्टनला ३ - १ हरवले ; पण लिव्हरपूलने मिडल्सब्रोला ३ - ० आणि मॅंचेस्टर सिटीने वॅटफोर्डला ५ - ० असे हरवत आर्सेनलला प्रीमियर लीगमधील अव्वल चार संघातून बाहेर ठेवले . लिव्हरपूल २०१४ - १५ नंतर प्रथमच चॅम्पियन्स लीगसाठी पात्र ठरले आहेत . लिव्हरपूलचे ७६ गुण झाले , तर आर्सेनलचे ७५ . चॅम्पियन्स लीगसाठी चेल्सी , टॉटनहॅम हॉटस्पूर , मॅंचेस्टर सिटी आणि लिव्हरपूल पात्र ठरले आहेत .


इंग्लंडविरुद्धच्या तिसऱया कसोटीसाठी भारतीय संघात पुनरागमन केलेल्या पार्थिव पटेलच्या निवडीवरून प्रश्नचिन्ह उपस्थित केले जात असताना संघाचे प्रशिक्षक अनिल कुंबळे यांनी गुरूवारी पार्थिव पटेलच्या निवडीवर आपले मत व्यक्त केले . पार्थिव पटेलच्या फलंदाजी आणि यष्टीरक्षणाच्या कामगिरीत सातत्य राहिले आहे . पार्थिवची निवड त्याच्या अनुभव आणि यष्टीरक्षणाच्या गुणांवरून करण्यात आली आहे . अनुभवाला प्राधान्य देणे हे आम्हाला महत्त्वाचे वाटते , असे कुंबळे यावेळी म्हणाले . येत्या शनिवारी मोहाली येथे भारतीय संघाचा इंग्लंडविरुद्धचा तिसरा कसोटी सामना रंगणार आहे . मोहाली कसोटीसाठी भारतीय संघाची बुधवारी घोषणा करण्यात आली . भारतीय संघात यावेळी वृद्धीमान साहाऐवजी पार्थिव पटेलची निवड करण्यात आली . पार्थिव पटेलच्या निवडीनंतर अनेकांच्या भुवया उंचावल्या होत्या . साहाच्या दुखापतीमुळे पार्थिव पटेलला मात्र अनपेक्षितपणे भारतीय संघात खेळण्याची संधी मिळाली आहे . यानिमित्ताने पार्थिव पटेल तब्बल आठ वर्षांनंतर कसोटी सामना खेळणार असून चार वर्षांनंतर तो पहिल्यांदाच आंतरराष्ट्रीय स्तरावर खेळणार आहे . वाचाः इंग्लंडविरुद्धच्या तिसऱ्या कसोटीसाठी भारतीय संघात पार्थिव पटेलची वर्णी पार्थिव पटेलच्या निवडीचे अनिल कुंबळे यांनी समर्थन केले . याशिवाय , बॉलला छेडछाड केल्याच्या विराट कोहलीवरील आरोपांवर देखील कुंबळे यांनी आपले मत व्यक्त केले . विराटच्या विरोधात कोणतेही कारण नसताना राईचा पर्वत करण्यात आल्याचे कुंबळे म्हणाले . नुकतेच बॉलला छेडछाड केल्याप्रकरणी द . आफ्रिकेचा कर्णधार फॅफ ड्युप्लेसिस देखील वादात सापडला होता . ड्युप्लेसिस दोषी असल्याचे आढळल्यानंतर त्याच्यावर कारवाई देखील करण्यात आली . ड्युप्लेसिसवर सामन्याचे मानधन दंड म्हणून आकारण्यात आले होते . पार्थिव पटेल २००८ मध्ये श्रीलंकेविरुद्ध शेवटचा कसोटी सामना खेळला होता . तर २०१२ मध्ये पार्थिवने भारतीय संघाकडून शेवटचा एकदिवसीय सामना खेळला होता . पार्थिव पटेल याने आतापर्यंतच्या कारकीर्दीत २० कसोटी सामने खेळले असून त्याने २९ . ६९ च्या सरासरीने ६८३ धावा केल्या आहेत . तत्पूर्वी मंगळवारी इंग्लंडविरुद्धच्या उर्वरित तीन कसोटी सामन्यांसाठी भारतीय संघ जाहीर करण्यात आला . या संघात वृद्धीमान साहाचा समावेश होता . सलामीवीर गौतम गंभीरला टीम इंडियातून वगळण्यात आले असून भारताचा वेगवान गोलंदाज भुवनेश्वर कुमारला संघात स्थान देण्यात आले आहे . इंग्लंड संघ सध्या भारताविरुद्ध पाच कसोटी सामन्यांची मालिका खेळत आहे . दुस - या सामन्यात भारताने दिमाखदार विजय मिळवून मालिकेत १ - ० ने आघाडी घेतली आहे . या मालिकेतील पहिल्या दोन सामन्यांसाठी भारतीय संघ यापूर्वीच जाहीर करण्यात आला होता .


एकेकाळी भारतीय चित्रपटसृष्टी गाजवलेले प्रसिद्ध अभिनेते आणि लेखक कादर खान यांनी नववर्षाच्या सुरुवातीलाच कॅनडा येथे अखेरचा श्वास घेतला . चित्रपटसृष्टीत स्वतःचा ठसा उमटवणारे आणि वेगळी ओळख निर्माण करणारे कादर खान यांचा दमदार अभिनय रसिकांच्या कायम मनात राहील असाच होता . केवळ पडद्यावरच नाही तर अनेकदा पडद्याच्या मागे राहूनही त्यांनी बॉलिवूडमध्ये मोठे योगदान दिले . अभिनेते अमिताभ बच्चन सुपरस्टार बनण्यात कादर खान यांचे महत्त्वाचे योगदान होते . कादर खान यांनी लिहीलेले डायलॉग जेव्हा अमिताभ बोलायचे तेव्हा चित्रपटगृहात टाळ्यांच्या एकच गजर व्हायचा . पाहूयात कादर खान यांनी लिहीलेले असेच काही प्रचंड गाजलेले डायलॉग… १ . ‘बचपन से सर पर अल्लाह का हाथ और अल्लाहरख्खा है अपने साथ , बाजू पर 786 का है बिल्ला , 20 नंबर की बीड़ी पीता हूं और नाम है ‘इकबाल’ – कुली ( १९८३ ) २ . ‘सुख तो बेवफा है आता है जाता है , दुख ही अपना साथी है , अपने साथ रहता है . दुख को अपना ले तब तकदीर तेरे कदमों में होगी और तू मुकद्दर का बादशाह होगा . ’ – मुकद्दर का सिकंदर ( १९७८ ) ३ . ‘मालिक मुझे नहीं पता था की बंदूक लगाए आप मेरे पीछे खड़े हैं . मुझे लगा , मुझे लगा कि कोई जानवर अपने सींग से मेरे पीछे खटबल्लू बना रहा है . ’ - हिम्मतवाला ( १९८३ ) ४ . ‘आप हैं किस मर्ज की दवा , घर में बैठे रहते हैं , ये शेर मारना मेरा काम है ? कोई मवाली स्मग्लर हो तो मारूं मैं शेर क्यों मारूं , मैं तो खिसक रहा हूं और आपमें चमत्कार नहीं है तो आप भी खिसक लो . ’ – मिस्टर नटवरलाल ( १९७९ ) ५ . ‘ऐसे तोहफे ( बंदूकें ) देने वाला दोस्त नहीं होता है , तेरे बाप ने ४०साल मुंबई पर हुकूमत की है इन खिलौनों के बल पर नहीं , अपने दम पर . ’ – अंगार ( १९९२ ) ६ . दारू पीता नहीं है अपुन , क्योंकि मालूम है दारू पीने से लीवर खराब हो जाता है , लीवर . ’ - सत्ते पे सत्ता ( १९८२ ) ७ . ‘विजय दीनानाथ चौहान , पूरा नाम , बाप का नाम दीनानाथ चौहान , मां का नाम सुहासिनी चौहान , गांव मांडवा , उम्र ३६ साल ९ महीना ८ दिन और ये सोलहवां घंटा चालू है . ’ – अग्निपथ ( १९९० )


देशाची राजधानी नवी दिल्लीमध्ये सध्या चिकुनगुनिया आणि डेंग्यूने थैमान घातले असून त्याचा परिणाम पर्यटन क्षेत्रावर मोठय़ा प्रमाणावर होत असल्याचे दिसून येत आहे . जर या विकारांवर वेळीच नियंत्रण मिळवले नाही तर देशाच्या अर्थव्यवस्थेचे मोठे आर्थिक नुकसान होणार असल्याची भीती पर्यटन क्षेत्रातील तज्ज्ञांनी व्यक्त केली आहे . दिल्लीमध्ये चिकुनगुनिया आणि डेंग्यूचा वाढता प्रादुर्भाव लक्षात घेता शहरातील बहुसंख्य नागरिक भारतातील इतर भागांत अथवा विदेशात राहणाऱ्या आपल्या मित्रांना आणि कुटुंबांना प्रवास न करण्याचा सल्ला देत आहेत . शहरामध्ये जवळपास दहा वर्षांनंतर चिकुनगुनियाच्या रुग्णांमध्ये प्रचंड प्रमाणात वाढ झाली आहे . ऑक्टोबर ते डिसेंबर हा पर्यटन करण्यासाठी सर्वात उत्तम काळ समजला जातो . हे तीन महिने पर्यटन क्षेत्राला महसूल मिळविण्यासाठी प्रमुख मानले जातात . डेंग्यू आणि चिकुनगुनियामुळे दिल्लीमध्ये कमीत कमी ३५ लोकांचा मृत्यू झाला असून , २ , ८०० पेक्षा अधिक लोकांना याची लागण झाली आहे . दिल्लीमध्ये पर्यटक येण्याचे प्रमाण ३५ टक्के आहे . चिकुनगुनिया आणि डेंग्यूचा सर्वाधिक प्रभाव दिल्लीवर झाला असून जयपूर , उदयपूर , जोधपूर , बिकानेर , जैसलरमेर आणि पश्चिमेतील राज्यांमध्येही पर्यटकांची संख्या मोठय़ा प्रमाणात रोडावली असल्याचे असोचॅमने म्हटले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


‘आपला मानूस’ चित्रपटाच्या घवघवीत यशानंतर , वायकॉम१८ मोशन पिक्चर्स आता ‘सायकल’ हा पुढील मराठी चित्रपट सादर करण्यासाठी सज्ज आहेत . नुकताच या सिनेमाचा ट्रेलर प्रदर्शित करण्यात आला . एका हलक्या फुलक्या कथेतून आत्मपरिक्षण करायला लावणारी अशी सायकलची कथा आहे . सायकल सिनेमा तुम्हाला भारताच्या स्वातंत्र्यपूर्व काळातील कोकणातील एका छोट्या गावात घेऊन जातो . सिनेमात सायकलवर नितांत प्रेम असलेल्या प्रमुख पात्राचे केशवचे हृद्यस्पर्शी चित्रण आहे . भाऊ कदम , प्रियदर्शन जाधव हे दोन चोर एका घरात चोरी करतात . त्या घरातून पळून जाताना त्यांना केशवची सायकलही दिसते . हे दोघं केशवची सायकलही चोरतात . निराश झालेल्या केशवला आपली सायकल नक्की मिळेल ही आशा आहे . म्हणूनच केशव आपल्या सायकलच्या शोधात घराबाहेर पडतो . केशव ही सायकल शोधत असताना त्याच्या प्रवासा दरम्यान त्या चोरांचे काय झाले ? त्याला त्याची सायकल परत मिळेल का ? या प्रश्नांची उत्तरं प्रेक्षकांना चित्रपट बघितल्यावर मिळणार आहेत . ‘कॉफी आणि बरंच काही’ , ‘अँड जरा हटके’ आणि ‘हंपी’सारख्या गाजलेल्या सिनेमांचे दिग्दर्शक प्रकाश कुंटे यांनी त्यांच्या कुशल दिग्दर्शनाखाली सायकल हा सिनेमा चित्रित केला आहे . केशवच्या भूमिकेत हृषिकेश जोशी आहे , तसेच प्रियदर्शन जाधव आणि भालचंद्र कदम सारखे नामवंत कलाकार या सिनेमात महत्त्वपूर्ण भूमिका साकारत आहेत . चित्रपटामधील मैथिली पटवर्धनचा निरागस अभिनय नक्कीच प्रेक्षकांचे मनं जिंकेल यात शंका नाही . येत्या ४ मे रोजी हा चित्रपट प्रेक्षकांच्या भेटीला येणार आहे .


फलंदाजीतील सातत्य आणि नेतृत्वातील सातत्यपूर्ण यशामुळे सध्या चढत्या आलेखावर स्वार असलेल्या विराट कोहलीवर लक्ष्मीचाही वरदहस्त प्रभावीपणे कार्यरत आहे . जगभरातील सर्वांत श्रीमंत खेळाडूंच्या फोर्बसने जाहीर केलेल्या यादीत विराटने फुटबॉलसम्राट लिओनेल मेस्सीलाही मागे टाकले आहे . २८ वर्षीय विराट कोहलीचे नाणे केवळ क्रिकेटच्या मैदानावरच नव्हे तर ब्रॅंड व्हॅल्यूच्या मैदानावरही तेवढेच वाजत आहे . फोर्बसने जगभरातील सर्वाधिक श्रीमंत खेळाडूंची यादी जाहीर केली . त्यात विराट कोहली १ कोटी ४५ लाख डॉलरच्या उत्पन्नासह सातव्या स्थानी आहे , तर लिओनेल मेस्सी १ कोटी ३५ लाख डॉलरसह नवव्या क्रमांकावर आहे . कसोटी असो की एकदिवसीय क्रिकेट विराट कोहलीची बॅट धावांचा पाऊस पाडत आहे . न्यूझीलंडविरुद्धच्या एकदिवसीय मालिकेतील मुंबईत झालेल्या सामन्यात त्याने ३१ वे शतक केले . वन डेमध्ये सर्वाधिक शतकांच्या शर्यतीत आता त्याच्यापुढे केवळ सचिन तेंडुलकरच आहे . पुण्यातील सामन्यात विराटने २९ धावा केल्या . त्याचबरोबर यंदाच्या वर्षात एकदिवसीय सामन्यात सर्वाधिक धावा करण्याच्या शर्यतीत त्याने हाशिम आमलाला मागे टाकले . फोर्बसच्या या श्रीमंत खेळाडूंच्या यादीत टेनिससम्राट रॉजर फेडरर ३ कोटी ७२ लाख डॉलरसह पहिल्या स्थानी आहे . मेस्सीचा फुटबॉलमधील प्रतिस्पर्धी ख्रिस्तियानो रोनाल्डोने मात्र चौथा क्रमांक मिळवलेला आहे . पहिल्या दहा खेळाडूंच्या यादीत विराट कोहली हा जगभरातील एकमेव क्रिकेटपटू आहे . पहिले दहा श्रीमंत खेळाडू ( डॉलरमध्ये ) १ ) रॉजर फेडरर ( ३ कोटी ७२ लाख ) , २ ) लेब्रोन जेम्स ( ३ कोटी ३४ लाख ) , ३ ) उसेन बोल्ट ( २ कोटी ७ लाख ) , ४ ) ख्रिस्तियानो रोनाल्डो ( २ कोटी १५ लाख ) , ५ ) फिल मिकेलसन ( १ कोटी ६ लाख ) , ६ ) टायगर वूडस् ( १ कोटी ६६ लाख ) , ७ ) विराट कोहली ( १ कोटी ४५ लाख ) , ८ ) रॉरी मॅक्लोरी ( १ कोटी ३६ लाख ) , ९ ) लिओनेल मेस्सी ( १ कोटी ३५ लाख ) , १० ) स्टेफ कुरी ( १ कोटी ३४ लाख )


मेंदूच्या कार्यक्षमतेचा विकास करणाऱ्या प्रशिक्षण पद्धती संशोधकांनी ओळखल्या असून डय़ुअल एन बॅक आणि कॉम्पलेक्स स्पॅन या प्रकारच्या प्रशिक्षण पद्धतींमुळे स्मरणशक्ती आणि एकाग्रतेमध्ये लक्षणीय सुधारणा होते . या व्यायामांमुळे कोणाच्याही बुद्धिमत्तेत वाढ होत नाही , तर रोजच्या कामात वापरल्या जाणाऱ्या कौशल्यांमध्ये मोठय़ा प्रमाणात सुधारणा होत असल्याचे संशोधकांनी सांगितले . संज्ञानात्मक प्रशिक्षणामुळे फायदे होतात किंवा होतच नाही अशा प्रकारचे मत लोक व्यक्त करतात . पण तुम्ही कोणत्या प्रकारचे प्रशिक्षण घेत आहात हेदेखील महत्त्वाचे असल्याचे आम्ही जगापुढे मांडले आहे , असे अमेरिकेच्या जॉन हॉपकिन्स विद्यापीठाच्या कारा जे ब्लॅकर यांनी सांगितले . कॉगनेटिव्ह एनहान्समेन्ट या नियतकालिकात प्रसिद्ध झालेल्या शोधात शरीराच्या इतर अवयवांप्रमाणे मेंदूलादेखील लक्षित व्यायामांद्वारे प्रशिक्षित करणे शक्य असल्याचे स्पष्ट केले आहे . या अभ्यासात सहभाग घेणाऱ्यांचे तीन गट करण्यात आले होते . या दरम्यान त्यांची मूलभूत स्मरणशक्ती , एकाग्रता आणि बुद्धिमत्तेची चाचणी करण्यात आली . त्यांनतर या तीनही गटांना महिनाभरासाठी वेगवेगळ्या कार्यपद्धतींचा सराव करण्यास सांगितले . संशोधकांना ज्या गटाने डय़ुअल एन बॅक प्रशिक्षणाचा सराव केला त्याच्या स्मरणशक्तीत ३० टक्क्यांनी वाढ झाल्याचे आढळून आले . या प्रशिक्षणात सतत बदलणाऱ्या अक्षरांना लक्षात ठेवावे लागते . कॉम्पलेक्स स्पॅन हा दुसऱ्या प्रशिक्षणाचा प्रकार असून यात लोकांना एका ठरावीक क्रमांत वस्तू लक्षात ठेवाव्या लागतात . लोक त्यांच्या क्षेत्रात काम करताना किंवा विद्यार्थी शाळेत कशा प्रकारे अभ्यास करतात हे जाणून घेण्यासाठी ही कौशल्ये महत्त्वपूर्ण असून तुम्ही केवळ जुन्या सवयी आणि माहितीवर अवलंबून राहू शकत नाही , असे जॉन हापकिन्स विदय़ापीठाच्या मज्जाविकार शास्त्रज्ञ सूजन कोर्टनी यांनी सांगितले .


संशोधकांनी लहान मुलांमधील स्वमग्नतेचे निदान करण्यासाठी नवी रक्तचाचणी विकसित केली आहे . या रक्तचाचणीमुळे पालकांना त्यांच्या मुलांवर लवकर उपचार सुरू करण्यास मदत होणार आहे . ‘ऑटिझम स्पेक्ट्रम डिसऑर्डर’ ( एएसडी ) या विकारांमुळे मुलांच्या मानसिक विकासावर परिणाम होतो . स्वमग्न मुलांना स्वतःच्या भावना व्यक्त करण्यास अडचणी येतात . यामुळे वर्तणुकीबाबतच्या अनेक समस्या उद्भवतात . यामध्ये मुलांना बोलण्यात अडचणी येणे , पुनरावृत्तीमय वागणूक , अतिनीलता , चिंता , नव्या वातावरणाशी जुळवून घेण्यास अडचण , त्याचप्रमाणे संज्ञानात्मक दुर्बलतेचा सामना करावा लागतो . एएसडीची लक्षणे विस्तृत असल्याने या विकाराचे प्राथमिक टप्प्यात निदान करणे कठीण आणि अनिश्चित होते . आमच्या या नव्या शोधामुळे स्वमग्नतेचे लवकर निदान करून उपचार सुरू केले जाऊ शकतात , असे ब्रिटनच्या वॉरविक विद्यापीठाच्या नेला रब्बानी यांनी सांगितले . या नव्या चाचणीमुळे समग्रतेचे नवे कारक घटक स्पष्ट होण्याची आमची अपेक्षा आहे . त्याचप्रमाणे यामुळे एएसडीचे निदान करण्यात सुधारणा होणार आहे , असे रब्बानी यांनी सांगितले . हा अभ्यास ‘मॉलिक्युलर ऑटिझम’ या नियतकालिकात प्रसिद्ध करण्यात आला आहे . ऑक्सिडेशन आणि ग्लाइकेशनमुळे रक्तातील जीवनसत्त्वांमध्ये होणारे दुष्परिणाम आणि एएसडी यामधील दुवा या अभ्यासातून शोधून काढण्यात आला आहे . अभ्यासादरम्यान एएसडी असणाऱ्या मुलांमध्ये ऑक्सिडेशन मार्कर डिट्रोसीनचे परिणाम जास्त आढळून आले . ३० - ३५ टक्के प्रकरणांमध्ये स्वमग्नतेसाठी आनुवंशिक कारणे जबाबदार होती , तर उर्वरित ६४ - ७० टक्के प्रकरणांमध्ये पर्यावरणाचे घटक , जनुकांमधील परिवर्तन किंवा दुर्मीळ आनुवंशिक प्रकार आदी घटक जबाबदार आढळले . या अभ्यासासाठी इटलीतील बोलोनिया विद्यापीठातील स्वमग्नताग्रस्त ३८ मुलांचा अभ्यास संशोधकांनी केला .


गाडी बंद पडण्याची स्थिती आल्यावर त्याच गाडीला फेरारीचा वेग देण्याची कला अवगत असलेल्या मुंबई इंडियन्सने बुधवारी कोलकताचा त्यांच्याच ईडन गार्डनवर अक्षरशः धुव्वा उडवला . मुंबईने १०२ धावांनी भला मोठा विजय मिळवत यंदाच्या आयपीएलमधील आव्हानाला बळकटी दिली . पुढचे तिन्ही सामने जिंकले तर मुंबईला प्लेऑफ गाठता येणार आहे . उत्तरेकडे धुळीचे वादळ तडाखा देत असताना कोलकतातील ईडन गार्डनवर ईशान किशनच्या तुफानी टोलेबाजीच्या वादळाने कोलकता संघाच्या गोलंदाजीची धूळधाण उडवली . बाद होण्यापूर्वीच्या अखेरच्या सात चेंडूंत त्याने ३० धावा अशी एकूण २१ चेंडूंत ६२ धावांची खेळी साकारली . त्यामुळे मुंबईने प्रथम फलंदाजी करताना २१० धावांचा डोंगर उभा केला . त्यानंतर कोलकताला १०८ धावांत गुंडाळले . कोलकताकडे ताकदवर फलंदाज आहेत ; पण त्यांनी शरणागती स्वीकारली . मुंबईच्या प्रत्येक गोलंदाजांनी यश मिळवले . आव्हानाचा पाठलाग करताना कोलकत्त्याच्या फलंदाजांनी सुरवातीपासूनच नांगी टाकली . धावांचे आणि बरोबरीने वाढलेल्या आवश्यक धावगतीचे दडपण त्यांना पेलवले नाही . एकवेळ ७ बाद ७६ या अवस्थेनंतर त्यांनी शतकी मजल मारता आली हेच त्यांच्यासाठी समाधान होते . तत्पूर्वी प्रथम फलंदाजी मिळालेल्या मुंबईची सुरवात सावध होती . सुर्यकुमार यादव नेहमीसारखा आक्रमक खेळत होता . दिनेश कार्तिकने सुर्यकुमार आणि लुईस या मुंबईच्या फलंदाजांना रोखण्यासाठी सुनील नारायण आणि पियुष चावला असा दुहेरी फिरकी मारा सुरू केला . सुनील नारायण , पीयूष चावला यांच्या फिरकीसमोर त्यांना फटकेबाजी करता येत नव्हती . धावगती सातच्या आसपास होती . पियुष चावलाने फटकेबाजीच्या मोहात सापडलेल्या लुईस आणि सुर्यकुमार यांना बाद केले . त्यानंतर रोहित शर्मा आणि इशान किशन ही जोडी काहीशी संथ खेळत होती . त्यामुळे परिस्थिती बिकट होणार असे चित्र होते , परंतु चौथ्या क्रमांकावर फलंदाजी करणाऱ्या ईशान किशनने १४ चेंडूंत ३२ धावा केल्या होत्या ; परंतु डावाच्या १४ व्या षटकांत त्याने कुलदीप यादवची केलेली धुलाई अफलातूनच होती . सलग चार षटकार खेचले . त्यानंतर नारायणचाही एक चेंडू प्रेक्षकांमध्ये भिरकावला . त्या वेळी त्याचा स्ट्राइक रेट ३११ चा होता . अवघ्या सात चेंडूंत त्याने ३० धावांचा महापूर आणला आणि मुंबईला द्विशतकी धावांचे स्वप्न दिसू लागले . किशनपासून प्रेरणा घेत हार्दिक पंड्या आणि बेन कटिंग यांनी कोलकत्याच्या गोलंदाजींची धुलाई केली . संक्षिप्त धावफलक - मुंबई - २० षटकांत ६ बाद २१० ( सूर्यकुमार यादव ३६ , रोहित शर्मा ३६ , ईशान किशन ६२ - २१ चेंडू , ५ चौकार , ६ षटकार , बेन कटिंग २४ - ९ चेंडू , १ चौकार , ३ षटकार , सुनील नारायण १ - २३ , पीयूष चावला ३ - ४८ ) वि . वि . कोलकता १८ . १ षटकांत सर्वबाद १०८ ( ख्रिस लीन २१ - १५ चेंडू , ३ चौकार , १ षटकार , नितीश राणा २१ - १९ चेंडू , २ चौकार , १ षटकार , मॅक्लेघन १ - २३ , हार्दिक पंड्या १ - १२ , बुमरा १ - १७ , कृणाल पंड्या २ - १६ , मार्कंडे १ - २६ ) .


बॉलीवूडमध्ये ‘मोहंजोदारो’ या चित्रपटाने आपल्या अभिनय कारकिर्दीची सुरुवात करणा - या अभिनेत्री पूजा हेगडेने चक्क एका अभिनेत्यामुळे चित्रपट नाकारला असल्याचे वृत्त समोर आले आहे . काही संकेतस्थळांनी दिलेल्या वृत्तानुसार , सुपरस्टार हृतिक रोशनसोबत ‘मोहंजोदारो’ने बॉलीवूडमध्ये पदार्पण केल्यानंतर पूजाला काही दिवसांपूर्वीच एक चित्रपटाची ऑफर आली होती . मात्र , तिने हा चित्रपट नाकारला आहे . यामागचे कारण म्हणजे या चित्रपटात कोणत्याही सुपरस्टारला न घेता नवअभिनेता सूरज पांचोलीला घेण्यात आले आहे . अभिनेता सूरज पांचोलीने ‘हिरो’ या चित्रपटाने अथिया शेट्टीसह बॉलीवूडमध्ये पदार्पण केले होते . मात्र , या चित्रपटाने बॉक्स ऑफिसवर फारशी काही चांगली कमाई केली नव्हती . खरं तर , पूजासोबतही असेच काही झाले होते . तिचा ‘मोहंजोदारो’ हा चित्रपट बॉक्स ऑफिसवर फ्लॉप झाला होता . सध्या पूजा टॉलीवूडमध्ये परत जाणार असल्याचीही चर्चा आहे . तेथे ती हरिश शंकर यांच्या ‘डीजे’ चित्रपटात अभिनेता अल्लु अर्जुन सोबत दिसणार आहे . हा एक रोमॅण्टिक ड्रामापट असून यात पूजा मुख्य भूमिकेत दिसेल . ‘ओका लैला कोसम’ आणि ‘मुकुंद’नंतर हा पूजाचा तिसरा चित्रपट असेल .


केंद्र सरकारने जवळजवळ सर्वच महत्वाच्या योजना आणि कामांसाठी आधारकार्ड अनिवार्य केले आहे . त्यामुळे तुम्हाला सरकारी योजनांचा फायदा घ्यायचा असेल तर आधारकार्ड पॅन कार्ड , बँक खात्याशी संलग्न करावे लागणार आहे . आधारकार्ड नसल्यास सरकारी योजनांचा फायदा घेता येणार नाही , असेही सरकारने सांगितले आहे . त्यामुळेच तुम्ही अद्याप आधारकार्ड तयार केले नसेल तर लगेच जवळच्या आधार केंद्रात जाऊन ते तयार करुन घ्या . अन्यथा भविष्यात सरकारी कामांसाठी तुम्हाला अनेक अडचणींना सामोरे जावं लागण्याची शक्यता नाकारता येत नाही . १ ) नवीन फोन नंबर घेण्यासाठी तुम्हाला आधारकार्ड क्रमांक देणे बंधनकारक आहे . तसेच आहे ती सेवा सुरु ठेवण्यासाठीही मोबाईल नंबर आधारशी संलग्न करुन घेणे गरजेचे आहे . २ ) पॅन कार्डबरोबर आधारकार्ड लिंक करणे अनिवार्य करण्यात आले आहे . जर पॅन कार्ड आणि आधार कार्ड लिंक केले नाही तर आयकर खात्याकडून आयकर कलम १३९ अ नुसार पॅन कार्ड रद्द करण्यात येईल . खोट्या पॅन कार्डच्या मदतीने करचुकवेगिरी करण्यावर अंकुश लावण्यासाठी हा निर्णय घेण्यात आला आहे . ३ ) ट्रेनचे तिकीट काढण्यासाठीही आधारकार्ड क्रमांक सक्तीचा असणार आहे . आधारकार्ड नसल्यास तुम्हाला रेल्वे आरक्षण करता येणार नाही . ४ ) रेशन कार्डशीही आधारकार्ड लिंक केल्यावरच सरकारकडून देण्यात येणारी सबसिडी संबंधित व्यक्तीच्या बँक खात्यावर जमा करण्यात येईल . बँक खात्याशी आधारकार्ड क्रमांक लिंक न केल्यास सरकारी योजनेअंतर्गत मिळणाऱ्या सबसिडीचे पैसे तुमच्या खात्यावर जमा होणार नाहीत . ५ ) विद्यार्थ्यांकडे आधारकार्ड क्रमांक नसल्यास त्यांना शिष्यवृत्तीपासून वंचित रहावे लागेल . म्हणूनच शाळा - कॉलेजातील सर्व विद्यार्थ्यांना आधारकार्ड बनवून घेणे बंधनकारक आहे . काही राज्यांनी परीक्षेला बसण्यासाठीही आधारकार्ड अनिवार्य केले आहे . लवकरच देशभरामध्ये परिक्षेसाठी आधारकार्ड बंधनकारक करण्यात येणार आहे . ६ ) आधारकार्ड नसल्यास या पुढे पासपोर्टसाठी अर्ज करता येणार नाही . परराष्ट्र मंत्रालयाने पासपोर्ट काढण्यासाठी आधारकार्ड सक्तीचे केले आहे . त्यामुळे परदेशवारी करायची असली तरी आधी पासपोर्टसाठी आधारकार्ड बनवून घ्यावे लागणार आहे . ७ ) आधारकार्ड नसल्यास सार्वजनिक वितरण प्रणाली ( पीडीएस ) च्या माध्यमातून मिळणारे फायदे बंद होतील . त्यामुळेच पीडीएसच्या माध्यमातून मिळणाऱ्या रॉकेल , गहू , धान्य , साखर यासारख्या वस्तू रास्तदरात मिळवण्यासाठी आधाराकार्ड गरजेचे आहे . ८ ) भविष्य निर्वाह निधी ( पीएफ ) खात्याशी आधारकार्ड लिंक करणे बंधनकारक करण्यात आले आहे . जर पीएफ खात्याशी आधारकार्ड लिंक केले नाही तर पीएफचे पैसे काढणे अवघड होईल . ९ ) पेन्शनधारकांनाही आधारकार्ड पेन्शन खात्यांशी लिंक करणे बंधनकारक करण्यात आले आहे . १० ) आयकर परतावा करण्यासाठीसुद्धा आधारकार्ड अनिवार्य करण्यात आले आहे . आधारकार्ड आणि पॅनकार्ड लिंक केल्याशिवाय आयकर परतावा भरता येणार नाही . ११ ) शेतकऱ्यांनाही कर्जमाफी , शेतकरी कृषी योजनांचा लाभ घेण्यासाठी आधारकार्ड क्रमांक संबंधित बँकखाती आणि इतर सरकारी योजनांच्या खात्यांशी जोडून घेणे बंधनकारक करण्यात आले आहे . १२ ) सरकारी अधिसूचनेनुसार सर्व म्युच्युअल फंडांची खाती आधार क्रमांकाशी जोडणे आवश्यक आहे . तसे न केल्यास संबंधित फंडधारकाचे खाते गोठविण्यात येईल .


टेनिसच्या ग्रँड स्लॅम स्पर्धाचे दुहेरी प्रकारातील सामने पाहायला सहसा कुणी जात नाहीत . भारतात मात्र दुहेरीच्याच चर्चा अधिक रंगत आहेत . एकेरीकडे अधिक गांभीर्याने पाहण्याची गरज आहे , असे मत भारताचे माजी टेनिसपटू विजय अमृतराज यांनी व्यक्त केले . टेनिसमधील अमृतराज यांच्या योगदानाबद्दल भारतीय क्रीडा पत्रकार महासंघातर्फे ( एसजेएफआय ) एका शानदार कार्यक्रमात माजी क्रिकेटपटू गुंडप्पा विश्वनाथ यांच्या हस्ते त्यांना एसजेएफआय सुवर्णपदक प्रदान करण्यात आले . या वेळी ते म्हणाले , ‘‘लिएण्डर पेसच्या डेव्हिस चषक टेनिस स्पध्रेतील पुनरागमनाची शक्यता कमी वाटते आहे . मात्र दुहेरीच्या चर्चा आपल्याकडे नेहमीच होत आहेत . त्याऐवजी एकेरीकडे लक्ष केंद्रित करण्याची आवश्यकता आहे . ’’ डेव्हिस चषकाच्या नव्या नियमावलीबाबत अमृतराज म्हणाले , ‘‘देशात डेव्हिस चषकाचे सामने खेळण्याला आम्ही अतिशय महत्त्व द्यायचो . मायदेशात खेळण्याचा फायदाही आपल्या संघाला मिळायचा . पंतप्रधान स्वतः लढतीची कार्यक्रमपत्रिका जाहीर करण्याच्या कार्यक्रमाला उपस्थित राहायचे . आपले सामने त्रयस्थ ठिकाणी खेळायला आपण तयार होऊ नये . २०१९ मध्ये नेमके काय होते , ते पाहणे योग्य ठरेल . ’’ मी नेमबाजीत यश मिळवले , परंतु प्रसारमाध्यमांनी मला प्रसिद्ध केले , अशी प्रतिक्रिया माजी विश्वविजेती नेमबाज अंजली भागवतने व्यक्त केली . प्रसारमाध्यमांमधील योगदानाबद्दल अंजलीला एसजेएफआयचे सन्माननीय सदस्यत्व देण्यात आले .


बॉलिवूड बादशहा शाहरुख खानसोबत काम करण्यासाठी अनेक अभिनेत्री आतुर असतात . बिग बॉसच्या घरातून बॉलिवूडमध्ये बस्तान बसविलेली अभिनेत्री सनी लिओनीला ‘रईसम’ध्ये काम करण्याची संधी मिळालेल्यानंतर तिला झालेला आनंद याचाच एक भाग होता . शाहरुखच्या ‘रईस’ चित्रपटातील ‘लैला मै लैला’ या गाण्यामध्ये सनी लिओनीने शाहरुखसोबत पहिल्यांदा स्क्रिन शेअर केली . सनी आणि शाहरुखचे हे गाणे प्रेक्षकांनीही चांगलेच डोक्यावर घेतल्याचे दिसते . या गाण्यामध्ये डॉनच्या रुपात थिरकलेला शाहरुख सनीला पित्याच्या रुपात अधिक भावला आहे . त्यामुळेच शाहरुख खान हा एक चांगला पिता असल्याचे सनीने म्हटले आहे . शाहरुखच्या अभिनयाचे कौतुक सर्वज्ञात असताना सनीने शाहरुखच्या अंगी असणाऱ्या वेगळ्या गुणाचे दर्शन करुन देण्याचा प्रयत्न केल्याचे दिसते . शाहरुख एक चांगला पिता असल्याचे सांगताना सनीने शाहरुख आणि त्याच्या मुलांमधील प्रेमाचा दाखला दिला आहे . चित्रीकरणाच्या दरम्यान शाहरुख त्याच्या मुलांची काळजी घेताना मी पाहिले आहे . चित्रीकरणावेळी अब्राहम नेहमीच शाहरुखसोबत असल्याचे सनी म्हटले आहे . शाहरुख फक्त अब्राहमवरच नव्हे तर त्याच्या तिन्ही मुलांवर प्रेम करतो , असेही सनीने म्हटले आहे . ज्यावेळी शाहरुखचा मोठा मुलगा आर्यन सेटवर आला त्यावेळी त्याचीही शाहरुखने चांगली काळजी घेतल्याचे सनीने एका मुलाखतीमध्ये सांगितले . दरम्यान , या चित्रपटातील गाणी , नृत्य , पार्श्वसंगीत , चित्रपटामध्ये दाखविण्यात आलेले फतेहपूर आणि एकंदरीत संपूर्ण सेट यावर दिग्दर्शकांनी चांगलीच मेहनत घेत बारकावे टिपण्याचाही प्रयत्न केला आहे . राहुल ढोलकिया याचे याआधीचे चित्रपट पाहता रईसमधूनही त्याने एक प्रकारचे सत्य मांडण्याचा प्रयत्न केला आहे . त्यामुळे किंग खानचा ‘रईस’ अभिनय असणारा हा चित्रपट आता बॉक्स ऑफिसवर चांगला गल्ला जमविताना दिसत आहे . ‘रईस’ या चित्रपटात सनी लिओनी आणि शाहरुख खान या दोघांनी एक ‘आयटम सॉंग’सादर केले आहे . हे गाणे ‘कुर्बानी’ या चित्रपटातील ‘लैला ओ लैला’ या गाजलेल्या गाण्याला नवा ढंग देऊन ते चित्रपटात सादर करण्यात आले आहे . मूळ गाणे फिरोज खान व झीनत अमान यांच्यावर चित्रीत करण्यात आले होते . राहुल ढोलकिया दिग्दर्शित ‘रईस’ या चित्रपटात १९८० च्या दरम्यानचा गुजरातमधील काळ दाखविण्यात आला आहे . चित्रपटात शाहरुखसह नवाझुद्दीन सिद्दिकी , पाकिस्तानी अभिनेत्री माहिरा खान हे कलाकार आहेत . मुंबईत मेहबुब स्टुडिओत बारचा सेट उभारुन लोकप्रिय झालेले सनीचे आयटम सॉंगचे चित्रीकरण करण्यात आले होते . चित्रीकरणात ७० सहकलाकार सहभागी झाले होते .


मेलबर्नः अझर अलीचे द्विशतक , पहिल्या डावात चारशेपेक्षा अधिक धावा आणि पावसामुळे वाया गेलेला वेळ अशा सगळ्या जमेच्या बाजू असूनही ऑस्ट्रेलियाविरुद्धच्या दुसऱ्या कसोटी क्रिकेट सामन्यात पाकिस्तानला शेवटच्या दिवशी शेवटच्या तासामध्ये पराभव स्वीकारावा लागला . या सामन्यासह तीन कसोटींच्या मालिकेत ऑस्ट्रेलियाने 2 - 0 अशी विजयी आघाडी घेतली . पहिल्या डावात 443 धावा करूनही दुसऱ्या डावातील ढिसाळ फलंदाजीमुळे पाकिस्तानला डावाने पराभव स्वीकारावा लागला . मिशेल स्टार्क आणि नॅथन लिओन हे ऑस्ट्रेलियाच्या विजयाचे शिल्पकार ठरले . गॅबामधील पहिल्या कसोटीत पाकिस्तानने झुंजार फलंदाजी केली होती . त्यामुळे मेलबर्नमध्येही अशीच झुंज पाहायला मिळण्याची अपेक्षा होती . पण अझर अलीचा अपवाद वगळला , तर पाकिस्तानने सुरवातीपासूनच सामना जिंकण्यापेक्षा पराभव टाळण्यासाठीच जास्त प्रयत्न केला . यातच दुसऱ्या डावात ऑस्ट्रेलियाने योजनाबद्ध गोलंदाजी करत पाकिस्तानवर दडपण आणले . नॅथन लिओनच्या एकाच स्पेलमध्ये त्याने युनूस खान , मिस्बा उल हक आणि असद शफीक या प्रमुख फलंदाजांना बाद करत पाकिस्तानचा प्रतिकार मोडून काढला . या सामन्यात पाकिस्तानने पहिला डाव 443 धावांवर घोषित केला होता . पण बेशिस्त आणि प्रभावहीन गोलंदाजीमुळे ऑस्ट्रेलियाने पहिल्या डावात 624 धावांचा डोंगर उभा केला . दुसऱ्या डावात पाकिस्तानची घसरगुंडी उडाल्याने त्यांना एक डाव व 18 धावांनी पराभव स्वीकारावा लागला . ऑस्ट्रेलियाचा कर्णधार स्टीव्ह स्मिथला ' सामनावीर ' घोषित करण्यात आले .


लिलावात नितीन तोमरवर सर्वाधिक ९३ लाखांची बोली प्रो कबड्डी लीगच्या पहिल्या हंगामात भारताचा माजी कर्णधार राकेश कुमारवर १२ लाख ८० हजार रुपयांची सर्वाधिक बोली लागली होती . यंदा पाचव्या हंगामाकडे वाटचाल करताना उत्तर प्रदेशने नितीन तोमरसाठी सर्वाधिक ९३ लाख रुपये किंमत मोजली आहे . गेल्या तीन वर्षांत आणि चार हंगामांनंतर प्रो कबड्डीचा आलेख सातपट उंचावल्याचे स्पष्ट झाले आहे . अगदी लिलावासाठी संघमालकांना उपलब्ध करण्यात आलेल्या निधीचा जरी विचार केल्यास पहिल्या हंगामातील ६० लाख रुपयांचा आकडा आता चार कोटी रुपयांपर्यंत म्हणजेच जवळपास सात पट उंचावला आहे . बेंगळुरु बुल्सने रोहित कुमारसाठी दुसऱ्या क्रमांकाची ८१ लाख रुपयांची किंमत मोजली . जयपूर पिंक पँथर्सने मनजीत चिल्लरसाठी ७५ . ५० लाखांची तिसऱ्या क्रमांकाची बोली लावली . लिलावात ५० लाख रुपये मिळेल , अशी अपेक्षा होती . पण खेळातील मेहनतीचे चीज झाले आहे , अशा भावना तोमरने व्यक्त केल्या . आपल्या भरारीविषयी मनजीत म्हणाला , ‘‘मोहित चिल्लरसारख्या बचावपटूला ५३ लाख रुपयांची बोली लागू शकते , तर माझ्यासारख्या अष्टपैलू खेळाडूला यापेक्षा अधिक बोली लागणे स्वाभाविक आहे . त्यामुळे अपेक्षेनुसारच मला न्याय मिळाला आहे . गेल्या चार हंगांमांमध्ये प्रो कबड्डीने सात पट अधिक उंची गाठली आहे . ’’ प्रो कबड्डीच्या लिलावात ५० लाखांचा आकडा पार करण्यात ११ भारतीय खेळाडूंना यश मिळाले आहे . प्रो कबड्डीच्या इतिहासात आतापर्यंत सर्वाधिक बोली मोहित चिल्लवर ५३ लाखांची लागली होती . तो विक्रम यंदा मोडित निघाला . यंदाच्या हंगामातही मोहितकडून अपेक्षा होत्या . मात्र त्याला फक्त ४६ लाख ५० हजार रुपयेच भाव मिळू शकला . राकेश कुमारसाठी तेलुगू टायटन्सने ४५ लाख रुपये मोजले . सुरजित सिंग ( बेंगळुरु वॉरियर्स ) आणि के . सेल्व्हामणी ( जयपूर पिंक पँथर्स ) यांना ७३ लाख रुपयांची चौथ्या क्रमांकाची सर्वाधिक बोली लागली , तर राजेश नरवालला ( उत्तर प्रदेश ) पाचव्या क्रमांकाचा भाव मिळाला . मागील वर्षी झालेल्या विश्वचषक कबड्डी स्पध्रेत भारताच्या विजेतेपदात सिंहाचा वाटा उचलणाऱ्या अजय ठाकूरला तामिळनाडूने प्राधान्याने मिळालेल्या संधीच्या आधारे संघात स्थान दिले आहे . हरयाणाने बचावरक्षक सुरेंदर नाडाला संघात स्थान दिले आहे , तर उत्तर प्रदेशने या संधीचा लाभ घेतला नाही . महाराष्ट्राकडून काशिलिंगला सर्वाधिक भाव हनुमानउडीसाठी प्रसिद्ध असलेल्या काशिलिंग आडकेला महाराष्ट्रातून सर्वाधिक बोलीचा मान पुन्हा मिळाला . पहिल्या हंगामाच्या लिलावात १० लाख रुपयांची कमाई करून सर्वाचे लक्ष वेधून घेणारा काशिलिंग दबंग दिल्लीसारख्या दुबळ्या संघाकडून नेटाने किल्ला लढवायचा . मात्र यंदा यु मुंबाने त्याला ४८ लाख मोजून आपल्या ताफ्यात सामील केले आहे . महाराष्ट्राच्या काशिलिंग आडके ( यु मुंबा ) – ४८ लाख , रिशांक देवाडिगा ( उत्तर प्रदेश ) – ४५ . ५० लाख , सचिन शिंगार्डे ( पाटणा पायरेट्स ) – ४२ . ५० लाख , विशाल माने ( पाटणा पायरेट्स ) – ३६ . ५० लाख , निलेश शिंदे ( दबंग दिल्ली ) – ३५ . ५० लाख , गिरीश ईर्नाक ( पुणेरी पलटण ) – ३३ . ५० लाख , नितीन मदाने ( यु मुंबा ) - २८ . ५० लाख आणि महेंद्र रजपूत ( गुजरात ) – २५ लाख रुपये या खेळाडूंना भाव मिळाले . इराणच्या खेळाडूंची बाजी प्रो कबड्डीच्या परदेशी खेळाडूंच्या लिलावामध्ये अपेक्षेप्रमाणेच इराणच्या खेळाडूंनी बाजी मारली आहे . नवख्या गुजरातने इराणच्या खेळाडूंवर विश्वास टाकत फझल अत्राचालीची प्राधान्याने निवड केली , तर बचावपटू अबूझार मोहाजीरमिघानीवर ५० लाख ही लिलावातील सर्वाधिक बोली लागली . अबूफझल मघसोडलो याला दबंग दिल्लीने ३१ लाख ८० हजार रुपयांना खरेदी केले . याचप्रमाणे फरहाद रहिमीला तेलुगू टायटन्सने २९ लाख रुपयांना खरेदी केले . त्या तुलनेत हादी ओश्तोरॅक फक्त १८ लाख ६० हजार रुपयांना यु मुंबाला मिळाला .


दक्षिण आफ्रिकेतील स्थानिक वन - डे सामन्यांच्या स्पर्धेत शेन डॅडस्वेल या फलंदाजाने अक्षरशः धावांचा पाऊस पाडला आहे . नॉर्थ - वेस्ट युनिव्हर्सिटीच्या संघाकडून खेळताना शेन डॅडस्वेलने तब्बल १५१ चेंडुंमध्ये ४९० धावांचा रतीब घातला . पोच ड्रॉप क्रिकेट क्लब संघाविरुद्ध खेळताना डॅडस्वेलने ही अविश्वसनीय खेळी केली आहे . शनिवारी घडलेल्या सामन्यात डॅडस्वेलने अक्षरशः मैदानात चौफेर फटकेबाजी करत प्रतिस्पर्धी संघाच्या गोलंदाजीचा धुव्वा उडवला . आपल्या २० व्या वाढदिवशी खेळताना डॅडस्वेलने केलेली ही खेळी त्याच्यासाठी कायम संस्मरणीय ठरणार आहे . ५०० धावांचा टप्पा पार करण्यासाठी केवळ १० धावांची गरज असताना डॅडस्वेल झेलबाद होऊन माघारी परतला . आपल्या ४९० धावांच्या खेळीत डॅडस्वेलने तब्बल २७ चौकार आणि ५७ षटकार लगावले . याचाच अर्थ डॅडस्वेलच्या ४९० धावांपैकी ४५० धावा या केवळ चौकार आणि षटकारांमधून आलेल्या आहेत . मात्र , ४९० धावांची खेळी करुनही शेन डॅडस्वेलचा हा पराक्रम विक्रमांच्या यादीत समाविष्ट केला जाणार नाहीये . कारण शेन खेळत असलेल्या सामन्याला दक्षिण आफ्रिकेच्या स्थानिक क्रिकेटमध्ये ‘अ’ दर्जाची श्रेणी नाहीये . कोणत्याही देशातील स्थानिक क्रिकेट स्पर्धांना आयसीसी ‘अ’ दर्जाची श्रेणी देते . त्यामुळे अशा स्पर्धांमध्ये केलेली कामगिरी किंवा विक्रम ग्राह्य धरले जातात . याआधीही डॅडस्वेलच्या नॉर्थ - वेस्ट युनिव्हर्सिटीच्या संघाने रेडबुल कॅम्पस क्रिकेट स्पर्धेचं विजेतेपद पटकावलं होतं . डॅडस्वेलच्या ४९० धावांच्या खेळीच्या जोरावर , युनिव्हर्सिटीच्या संघाने ५० षटकांत ६७७ / ३ अशी मजल मारली . डॅडस्वेलव्यतिरीक्त रुआन हसब्रोक या खेळाडूनेही ५२ चेंडुत १०४ धावांची खेळी करत आपल्या संघाच्या विजयात मोलाचा हातभार लावला . युनिव्हर्सिटीच्या संघाने दिलेल्या डोंगराएवढ्या आव्हानाचा पाठलाग करताना पोच ड्रॉपचा संघ २९० धावांपर्यंत मजल मारु शकला . अखेर युनिव्हर्सिटीच्या संघाने हा सामना ३८७ धावांनी जिंकला . याआधी भारतामध्येही अशाच स्वरुपाची खेळी काही खेळाडूंनी केली होती . दिल्लीच्या मोहीत अग्रवालने स्थानिक सामन्यात खेळताना ७२ चेंडुंमध्ये ३०० धावांची खेळी केली . तर कल्याणच्या प्रणव धनावडेने स्थानिक शालेय क्रिकेट सामन्यात खेळताना ३२३ चेंडुंमध्ये १००९ धावांची खेळी केली होती .


जेमी व्हॅर्डीचा दुहेरी धमाका ; संडरलँडवर २ - ० असा सहज विजय ; ३३ सामन्यांनंतर ७२ गुणांची कमाई जेमी व्हॅर्डीने दुसऱ्या सत्रात केलेल्या दोन अप्रतिम गोलच्या जोरावर लिस्टर सिटीने इंग्लिश प्रीमिअर लीग फुटबॉल स्पध्रेत संडरलँडवर २ - ० असा विजय मिळवून सात गुणांच्या आघाडीसह जेतेपदाच्या उंबरठय़ापर्यंत झेप घेतली आहे . लिस्टरने या विजयासह ३३ सामन्यानंतर ७२ गुणांची कमाई केली आहे , तर हॉटस्पूर ६५ आणि आर्सेनल ५९ गुणांसह अनुक्रमे दुसऱ्या व तिसऱ्या स्थानावर आहे . प्रशिक्षक क्लॉडिओ रॅनिएरी यांच्या मार्गदर्शनाखाली खेळणाऱ्या लिस्टरने ईपीएलमध्ये सलग पाच विजयाची नोंद करत जेतेपदावरील पकड अधिक मजबूत केली आहे . पहिले सत्र गोलशून्य राहिल्यानंतर दुसऱ्या सत्रात लिस्टरने दमदार पुनरागमन केले . ६६व्या मिनिटाला व्हॅर्डीने क्लबला १ - ० अशी आघाडी मिळवून दिली . संडरलँड क्लबकडून संघर्षमय खेळ झाला , परंतु त्यांना पराभव टाळता आला नाही . भरपाई वेळेत व्हॅर्डीने आणखी एक गोल करताना लिस्टरच्या विजयावर २ - ० असे शिक्कामोर्तब केले . रॅनिएरी म्हणाले की , ‘‘क्लबच्या चाहत्यांनी स्वप्न पाहणे सुरूच ठेवावे , परंतु आम्हाला लक्ष केंद्रित खेळ करणे कायम राखायचे आहे . घरच्या मैदानावर आता आम्हाला दोन खडतर क्लबना सामोरे जायचे आहे . आम्ही अजून काही साध्य केलेले नाही . ’’ अन्य निकाल टोदनम हॉटस्पूर ३ ( डेले अली ७० मि . , टॉबी अल्डेर्वेरेल्ड ७४ मि . , एरिक लॅमेला ७६ मि . ) वि . वि . मँचेस्टर युनायटेड लिव्हरपुल ४ ( अल्बेटरे मोरेनो ८ मि . , डॅनिएल स्टुरीड ३२ मि . , डिव्होक ओरीजी ५० व ६५ मि . ) वि . वि . स्टोक सिटी १ ( बोजान २२ मि . )


‘लायन’ या हॉलिवूड चित्रपटात मुख्य भूमिकेत मराठमोळा बालकलाकार ‘सनी पवार’ झळकला होता . ‘लायन’ चित्रपटाने ऑस्करपर्यंत धडक मारली होती . सत्य घटनेवर आधारित असलेल्या चित्रपटात सनीने ‘शेरू’ ही व्यक्तिरेखा साखरलेली . त्याने साकारलेली शेरूची भूमिका जगभरात गाजली होती व हा चित्रपट ऑस्करवारीत असल्याने सनीच्या अभिनयाचे विशेष कौतुक झाले होते . त्याला काही महिन्यापूर्वी अभिनयासाठी ‘द रायझिंग स्टार’ हा पुरस्कार देवून लंडनमध्ये सन्मानित करण्यात आले . त्यावेळी त्याचे विशेष कौतुक बराक ओबामा , रॉक , सचिन तेंडुलकर अशा अनेक मान्यवरांनी केले होते . त्यामुळे हा छोटा बालकलाकार जणू हॉलिवूडचा हिरोच बनला . आता हा हॉलिवूड स्टार मराठीत पदार्पण करण्यासाठी सज्ज झाला आहे . वाचा : ‘मधुर भांडारकरांच्या तोंडाला काळे फासणाऱ्याला १ लाखाचे बक्षीस देणार’ आगामी ‘अ ब क’ या मराठी चित्रपटातून सनी मराठी चित्रपटसृष्टीत पदार्पण करत आहे . ‘अ ब क’ या चित्रपटात सनी मुख्य भूमिकेत असून ‘हरी’ ही व्यक्तिरेखा साकारताना तो दिसेल . सनी सध्या इयत्ता चौथीध्ये शिकत आहे . ग्रॅव्हेटी एण्चरटेन्मेन्ट आणि गोल्डन ग्लोब प्रस्तुत आणि मिहीर कुलकर्णी निर्मित असलेल्या चित्रपटाचे दिग्दर्शक रामकुमर शेडगे हे असून लेखन आबा गायकवाड यांचे आहे . चित्रपटाची गीते गुरू ठाकूर याने लिहली असून ‘सरकार राज’ , ‘रक्तचरित्र’ , ‘भूत’ अशा अनेक चित्रपटांचे संगीतकार बापी – तुतल हेच ‘अ ब क’चेही संगीत दिग्दर्शक आहेत . राष्ट्रीय पुरस्कार विजेते कॅमेरामन महेश आणे हे चित्रपटाचे कॅमेरामन असून सनी पवारसह तमन्ना भाटिया , सुनील शेट्टी असे अनेक दिग्ग्ज कलावंत या चित्रपटात काम करणार आहेत . वाचा : शाहरूखकडून सलमानला महागडी कार गिफ्ट या चित्रपटाचे वैशिष्टय असे की हा चित्रपट एकाच वेळी मराठी , हिंदी , इंग्रजी , तमिळ , तेलगू अशा पाच भाषेत प्रदर्शित होणार आहे . या चित्रपटासाठी अमृता देवेंद्र फडणवीस पार्श्वगायण करणार आहेत . अशी माहिती चित्रपटाचे निर्माते मिहीर कुलकर्णी व दिग्दर्शक रामकुमार शेडगे यांनी दिली .


अवघ्या पाच दिवसांत १५० कोटी रुपयांची घसघशीत कमाई ‘संजू’ या चित्रपटाने केली आहे . अभिनेता संजय दत्तच्या आयुष्यावर आधारित या चित्रपटात रणबीर कपूरने दमदार भूमिका साकारली आहे . प्रेक्षक - समीक्षकांकडून या चित्रपटाची प्रशंसा केली जात आहे . राजकुमार दिग्दर्शित या चित्रपटाची क्रेझ फक्त भारतातच नाही तर दुबईतही पाहायला मिळत आहे . दुबईतल्या प्रेक्षकांना हा चित्रपट इतका आवडला आहे की त्यांच्यासाठी आता २४ तास चित्रपटगृहे सुरू ठेवण्यात येणार आहेत . फिल्मफेअरच्या अधिकृत इन्स्टाग्राम अकाऊंटवर यासंदर्भातील पोस्ट पाहायला मिळत आहे . ‘जगभरात ‘संजू’ प्रेक्षकांची मनं जिंकत आहे . दुबईमध्ये प्रेक्षकांचा मिळणारा प्रतिसाद आणि त्यांच्या वाढत्या मागणीमुळे तिथे चित्रपटगृहे २४ तास सुरू राहणार आहेत , ’ अशी पोस्ट फिल्मफेअरने टाकली आहे . ‘संजू’ने प्रदर्शनाच्या अवघ्या तीन दिवसांत १२० कोटी रुपयांचा गल्ला जमवला होता . येत्या काही दिवसांत हा चित्रपट कमाईचे आणखी कोणते विक्रम मोडणार हे पाहणं औत्सुक्याचं ठरणार आहे . Video : पुलंच्या अजरामर व्यक्तिचित्रांवर आधारित ‘नमुने’चा ट्रेलर पाहिलात का ? या चित्रपटात रणबीर कपूरसोबतच विकी कौशल , मनिषा कोईराला , परेश रावल , दिया मिर्झा , सोनम कपूर , अनुष्का शर्मा , जिम सर्भ यांच्याही महत्त्वपूर्ण भूमिका आहेत .


अभिनेत्री सनी लिओनीने बॉलिवूडमध्ये कमी काळात जम बसवला कुणाला कळलेसुद्धा नाही . सौंदर्य आणि नृत्यकौशल्याच्या बळावर तिने इंडस्ट्रीमध्ये आपलं स्थान भक्कम केलं . अशा या बॉलिवूडच्या ‘बेबी डॉल’ने काहीही केलं आणि त्याची बॉलिवूडमध्ये चर्चा झाली नाही असं होणं कठीणच . शाहरुख खानच्या ‘रईस’ चित्रपटात ‘आयटम साँग’ केल्यानंतर आता सलमान खानच्या चित्रपटातही ती झळकणार आहे . सनीला बहुतांश कार्यक्रमांमध्ये , पुरस्कार सोहळ्यांमध्ये पती डॅनियलसोबतच पाहिलं गेलं . या कार्यक्रमांमध्ये डॅनियलला घेऊन जाण्यामागे एक विशेष कारण आहे . बॉलिवूडमध्ये येण्यापूर्वी सनी एक पॉर्नस्टार होती . इंडस्ट्रीत पदार्पण केल्यानंतर तिला अनेक समस्यांना सामोरं जावं लागलं . एका मुलाखतीत तिने सांगितलं की , ‘त्यावेळी बॉलिवूड स्टार्स माझ्यापासून लांब पळायचे . इतकंच नाही तर फक्त हाय - हॅलो करण्यासाठीही ते कचरत होते . जेव्हा पहिल्या चित्रपटानंतर मी एका पुरस्कार सोहळ्यात गेले तेव्हा अनेक कलाकारांनी माझ्यासोबत बसण्यास आणि फोटो काढण्यासही नकार दिला . ’ वाचा : शाहिद - इम्तियाज करताहेत ‘जब वी मेट २’ची तयारी ? ‘जेव्हा मला स्टेजवर बोलावलं तेव्हा माझ्यासोबत उभं राहण्याचीही कोणाची इच्छा नव्हती . कारण मी एका अशा इंडस्ट्रीतून आली आहे जिथे लोकांना सन्मान मिळत नाही असं त्यावेळी अनेकांना वाटायचं . साक्षर लोकांनी अशी वागणूक देणं माझ्यासाठी धक्कादायक आणि तितकंच निराशाजनक होतं , ’ असं ती पुढे म्हणाली . जेव्हा कोणीच तिची साथ देण्यास पुढे सरसावत नव्हते , तेव्हा सनी पती डॅनियला सर्व कार्यक्रमांमध्ये सोबत घेऊन जाऊ लागली . सावलीप्रमाणे साथ देणारा डॅनियल सनीला करिअरमध्ये पुढे जाण्यासाठी हिम्मतदेखील देतो .


आपल्याला सुंदर बनविण्यात अनेक गोष्टींचा सहभाग असतो . त्यातली एक गोष्ट म्हणजे आपले केस . केवळ सुंदर केस असूनही चालत नाही . त्यांची रचनाही तितकीच आकर्षक असावी लागते . सध्याच्या फेस्टिव्ह मूडसाठी अशा कोणत्या केशरचना करता येऊ शकतात , त्याविषयी . . नवरात्र संपून दिवाळीची लगबग सुरू झाली आहे . काहींनी खरेदी केली असेल , काहींची बाकी असेल . बरेचदा सण , उत्सवांसाठी कपडे किंवा दागिन्यांची जोमानं खरेदी केली जाते . अलीकडे तर स्त्रिया स्वतःचा चेहरामोहराही सुधारून घेतात , पण केसांकडे फारसं लक्ष दिलं जात नाही . फार तर एखादा वेगळा कट करून स्वतःचा लूक बदलला जातो . मात्र आपली केशरचनाच आपल्या सौंदर्यात मोलाची भर घालत असते . अत्यंत सोप्या पण तरीही आकर्षक अशा केशरचना करून तुमच्या लूकला फेस्टिव्ह टच देता येऊ शकतो . त्यासाठीचे साहित्यही आजकाल बाजारात सहज उपलब्ध असते . . दिवाळीत किंवा कोणत्याही सणांना आपल्या भारतीय संस्कृतीत स्त्रिया विशेषकरून साडीच नेसतात . त्याशिवाय हेवी वर्कचे ड्रेसेस , वनपीस व लेहंगा हे अलीकडचे काही प्रकार . जर्दोसी , कुंदन वर्क , रेशमी धागे , बुट्टे , सिक्वेन्स अशा सुंदर कलाकारीने सजलेल्या या कपडय़ांवर अत्यंत हलक्या , सोप्या पण तरी उठावदार केशरचना आवश्यक असतात . साडी मग ती कुठलीही असो , पारंपरिक किंवा डिझायनर त्यावर आपल्या पद्धतीचा अंबाडा खूप छान दिसतो . त्या अंबाडय़ाला गोल गजरा लावला तर आणखीनच सुरेख . या अंबाडय़ालाच वेगवेगळ्या पद्धतींनी सजविता येतं . पुढच्या केसांचा थोडा विस्कटलेला असा लूक करून मागे अंबाडा घालून त्यातून खालच्या केसांची साधी किंवा अनेक पेडींची वेणी घातली तर सुंदर दिसते . त्याशिवाय , पुढच्या केसांचा मधे भांग पाडून किंवा कडेला भांग पाडून मागून एकदम चापूनचोपून अंबाडा घालणे , हीसुद्धा एलिगंट केशरचना वाटते . दिवसभराच्या कार्यक्रमासाठी अशा केशरचना उत्तम टिकू शकतात . गोल , अंडाकृती अशा कोणत्याही चेहऱ्याला बन शोभून दिसतो . लांब केस असतील , तर ते थोडे कुरळे करून मोकळे सोडता येतील . खालच्या बाजूनेच केवळ कुरळे करून वरील केसांच्या दोन बटा मागे घेऊन पीन लावल्यास , सुटसुटीत व नीट अशी केशरचना होते . यातही मधून किंवा एका बाजूने भांग पाडता येऊ शकतो . साडी किंवा लेहंग्यावर या रचना सुंदर दिसतात . एखादी वेणीही आपल्या लूकला सुंदर बनविते . पाचपेडी वेणी किंवा अनेक पेडींचीही वेणी घालता येते . त्यात कंटेंपररी लूक हवा असेल तर केसांना थोडे कुरळे करून सर्व केस एका बाजूला घेऊन त्यांची वेणी घालता येते . यात पुढच्या केसांच्या बटा मोकळ्या सोडाव्यात व पेडीही वरून सुरू न करता खांद्यापासून घालाव्या व शेवटपर्यंत घ्याव्यात . आणखीनच सोपी केशरचना हवी असेल , तर सर्व केस एका बाजूला घेऊन खांद्यावरून पुढे घ्यावेत व ते तसेच राहावेत , म्हणून त्यावर हलकासा स्प्रे करावा . एखादा पंजाबी ड्रेस किंवा वनपीसवर हे सुंदर दिसेल . आपली केशरचना आपल्या पेहरावातील महत्त्वाचा भाग आहे . त्याला ओळखून यंदाच्या दिवाळीत एखादी सुंदर केशरचना नक्की करून पाहा . सध्याच्या काळात खूप नीटनेटकी केशरचना मुलींना नको असते . लग्न असो नाहीतर एखादा कार्यक्रम मेसी लूकच मुलींना हवा असतो . त्यामुळे केस मोकळे सोडणे किंवा मेसी बनसारख्या केशरचना उत्तम पर्याय ठरतात . उंची व केसांची लांबी , पोत पाहून केशरचना ठरविता येतात . यात पोषाखही महत्त्वाचा असतो . बाजारातही अनेक बन्स विकत मिळतात . घरच्या घरी सोप्या पद्धतीने हे बन्स लावता येऊ शकतात . – सुरेखा भगत , हेअर स्टायलिस्ट


आपण दैनंदिन जीवनात अनेक गोष्टी करत असतो . कधी त्या आपल्याला आनंदी करणाऱ्या असतात तर कधी दुःखी . समोर आलेल्या सगळ्या परिस्थितींमध्ये आनंदी आणि उत्साही राहण्यासाठी आपण सकारात्मक असणे गरजेचे असते . आता नेहमी उत्साही राहण्यासाठी विविध उपाय आहेतच पण योगासन हाही त्यावरील एक उत्तम उपाय आहे . पाहूया असे कोणते आसन आहे जे केल्याने आपण दिर्घकाळ उत्साही राहू शकतो . पादविस्तृतासन हे एक बैठकस्थितीतील आसन आहे . हे आसन करताना प्रथम जमिनीवर बसावे . नंतर दोन्ही पाय जास्तीत जास्त अंतर घेऊन पसरवावे . श्वास घेत दोन्ही हातांनी दोन्ही पायांचे अंगठे पकडावेत . मग दोन्ही पाय जमिनीपासून साधारण एक ते दीड फूट वर घ्यावेत आणि कुंभक करावा . हे आसन करताना आपले पाय आणि आपले हात दोन्ही सरळ रहायला हवेत . या आसनात आपला पार्श्वभाग जमिनीला टेकलेला असतो पण पाय आणि हात मात्र पसरवलेले आणि घट्ट पकडलेले तरंगते असतात . दमल्यासारखे वाटल्यावर श्वास सोडत दोन्ही पाय सावकाश जमिनीवर घ्यावेत . हे आसन तोलात्मक असल्याने योगतज्ञांच्या मार्गदर्शनाखालीच करावे . सुरूवातीला दोन्ही पाय उचलून ताठ फाकवलेल्या अवस्थेत ठेवणे अवघड जाते पण हळूहळू सरावाने हा स्थिती घेता येते . हे आसन नियमित केल्याने आपल्या हातापायांची शक्ती वाढून त्यांना बळकटी येते . गुडघे , पोटऱ्या , मांडय़ा , जांघ , घोटे तसेच गुप्तांगालाही व्यायाम मिळतो . ज्यांना अचानक खोकला किंवा शिंक आल्यावर मुत्रवृद्धीचा विकार जडतो त्यांनी हे आसन जरूर करावे . या आसनाच्या नियमित सरावाने शरीरात शक्तीचा संचार वाढतो . शरीर बलवान होऊन काम करण्याचा उत्साह वाढतो . पाठ , नाभी आणि पोटाला चांगल्याप्रकारे ताण बसल्याने तेथील ग्रंथींचे कार्य चांगले होते आणि पचनक्रिया सुधारते . तसेच पाठीला म्हणजेच मज्जारज्जूला व्यायाम मिळतो . ज्या स्त्री - पुरूषांना संभोगक्रियेचा आनंद मिळत नाही व त्यामध्ये अडचणी येतात त्यांनी हे आसन नियमित करावे . लैंगिक समाधानासाठी आणि चांगल्याप्रकारे संतती प्राप्त होण्यासाठी याचा चांगला उपयोग होतो . ज्यांची पोटाची , गुडघ्याची , पाठीची ऑपरेशन झाली असतील त्यांनी हे आसन डॉक्टरांच्या सल्ल्याशिवाय करू नये . करायला सोपे पण उत्कृष्ट परिणाम साधणारे हे आसन करताना श्वसनाची पथ्ये पाळणे गरजेचे आहे . सुरूवातीला श्वास घेत पायाचे अंगठे पकडावेत . मग श्वास घ्यायचाही नाही आणि सोडायचाही नाही म्हणजेच कुंभक स्थितीत पाय जमिनीपासून उचलावेत आणि नंतर श्वास सोडत पूर्वस्थितीत यावे .